text:
Søkt verður eftir maskinmeistara til Vágsverkið.
Tvey elverk eru í Suðuroy:
- Elverkið í Vági við fýra dieselmotorum á tilsamans 13 MW. Hesir motorar eru riknir við tungolju
- Elverkið í Botni, sum er vatnorkuverk við tveimum turbinum á tilsamans 3 MW
Tú
Tú hevur víðkað maskinmeistaraprógv við trimum árum á maskinmeistaraskúla, umframt viðkomandi starvsroyndir. Um eingin umsøkjari lúkar hesar treytir, sóknast vit eftir einum umsøkjara, sum hevur útbúgving sum maskinist ella samsvarandi, umframt el-útbúgving ella samsvarandi royndir innan fleiri av hesum økjum: el-framleiðslu, elverksarbeiði, vatnorku og háspenningstøkni.
Vit vænta, at tú dugir væl at samskifta og samstarva – bæði innanhýsis og uttanhýsis. Vit vænta eisini, at tú ert fús/ur at taka við nýggjum avbjóðingum. Neyðugt er, at tú hevur koyrikort til persónbil. Tað er ein fyrimunur, men ikki ein treyt, at tú hevur royndir við somu motorum sum teir á Vágsverkinum.
Uppgávur
Arbeiðið umfatar rakstur og hald av elverkunum í Suðuroy, og talan er bæði um dagarbeiði og vaktarbeiði uttan fyri vanliga arbeiðstíð.
Vakthavandi maskinmeistari samskipar elveitingina millum Vágsverkið og elverkið í Botni, og harumframt hevur hann um hendi umsjón við netinum og koplingarleiðslu fyri elnetið í allari Suðuroynni. Arbeiðsstaðið er Vágsverkið, har vaktin hevur tilhald. Arbeitt verður á og út frá hesum arbeiðsstaði eftir tørvi, og flutningur fer vanliga fram við arbeiðsbili hjá SEV.
SEV
SEV bjóðar tær:
- smidligar arbeiðsumstøður
- fjøltáttaðan arbeiðsdag
- ávirkan á egið arbeiði
- fakliga menning
- viðkomandi skeið og upplæring
Løn
Lønin er sambært sáttmála millum SEV og Maskinmeistarafelagið. Lønin verður ásett eftir útbúgving og starvsaldri frammanundan, sum verður roknaður frá próvtøkudegnum, men er treytaður av fakliga viðkomandi arbeiði síðani tá. Umframt nevndu løn kann roknast við vaktargjøldum og møguliga av og á eisini úrtíðarløn.
Umsóknin
Fleiri upplýsingar um starvið fáast frá Jóanes Norðberg, verkmeistara, á tel.: 222909 ella Hera Mortensen, deildarstjóra fyri framleiðsluni, á tel. 218 419. Umsóknarfreistin er mánadagin 12. mars 2018. Umsóknir við prógvum og viðkomandi skjølum verða at senda til:
Elfelagið SEV
Postrúm 319
FO-110 Tórshavn
Stílað: Bergtóra Høgnadóttir, HR-leiðari
T-postur: starv@sev.fo
SEV tryggjar føroyska samfelagnum støðugan streym alt samdøgrið. 152 fólk starvast í føstum starvi hjá elfelagnum undir virðisorðunum: samstarv, eldhugi og virðing. Ágrýtni starvsfólkahópurin ber hvønn dag SEV framá í týðandi leiklutinum sum samfelagsins lívæðr. Elfelagið strembar áhaldandi eftir at fáa sum mest av elframleiðsluni burtur úr varandi orkukeldum sum vatni og vindi. SEV er fólksins ogn – allar kommunurnar í Føroyum eiga SEV, ið var stovnað 1. oktober 1946.


c: text/html

text:
Hvat skulu tygum taka við?
Tín samleiki skal váttast á skrivstovuni, og tí skulu tygum hava almenna løgváttan við, við mynd á.
Til dømis pass ella koyrikort.
Skulu tygum undirskriva eitt arvaskjal / testamenti, skulu tygum hava tað upprunaliga arvaskjalið við, harumframt eitt avrit av arvaskjalinum.
Harumframt skulu tygum hava almenna løgváttan við, við mynd á, sum kann vátta tygara samleika. T.d. koyrikort ella pass.
Gjald:
Tá ið ein undirskrift verður váttað, skulu tygum gjalda eitt rættargjald á 50 kr. fyri hvørt skjal, ið verður undirskrivað.
Váttan fyri hvørt avrit kostar 20. kr í rættargjaldi.
Einki rættargjald skal gjaldast, tá ið arvaskjal / testamenti verður gjørt ella tikið aftur.

robotstxt: allowed

filter: keep


text:
Kiran Jóanesarson
29.11.2017 - 10:31
Fiskur > Tíðindi > Danmark
Danska skipasmiðjan Karstensens Skibsværft í Skagen hevur úr at gera við at byggja nýggj skip.
Á Karstensens Skibsværft hava tey serliga lagt seg eftir at sniðgeva og byggja skip til uppsjóvarvinnuna. Skipasmiðjan hevur seinastu fáu árini latið fleiri skip til eitt nú Danmarkar, Noregs og Hetlands.
Seinastu tíðina hava fleiri reiðarí í Hetlandi undirskrivað sáttmála um nýbygningar frá donsku skipasmiðjuni.
Nýggjasta dømið er reiðaríið handan skipið Charisma, sum seldi undanfarna uppsjóvarskipið til Íslands fyrr í ár, har tað fekk navnið Jón Kjartanson.
Hetta skipið er sama slag, sum Borgarin, sum Hanus Hansen keypti til Klaksvíkar fyrr í ár. Borgarin er tó longdur síðan skipið varð bygt.
Nýggja Charisma verður 75 metrar langt og 15,3 metrar breitt. Skipasmiðjan og reiðaríið hava í felag sniðgivið skipið, sum verður sera framkomið.
Nýggja Charisma skal eftir ætlan latast reiðarínum miðskeiðis í 2019.


text:
Niels Ryberg Finsen
Niels Ryberg Finsen (føddur 15. desember 1860 í Tórshavn, deyður 24. september 1904 í Keypmannahavn) var føroysk-danskur lækni. Finsen er einasti føroyingur, ið hevur fingið Nobelvirðislønina (læknafrøði, 1903). Læknaprógv frá 1890.
Hann var sonur Hannes Finsen, sum var amtmaður í Føroyum 1871–1884. Hannes var av íslendskari ætt, við røtum í íslandi heilt aftur til 10.øld. Móður Niels Finsen, Johanne Fröman var eisini frá Íslandi. Niels Finnsen gekk tann fyrsta partin av síni skúlagongd í Føroyum, t.e fólkaskúlan. Hareftir fór hann til Herlufsholm í Danmark, at ganga í skúla. Eftir eitt stutt tíðarskeið í Danmark flutti hann til Reykjavík, Ísland í 1876, her kláraði hann seg væl, sjálvt um hann ikki hevði málsligan førleika, at tosa íslendskt.
Í 1882 fór Niels Finsen til Keypmannahavnar at lesa læknafrøði, og tók sína endaligu próvtøku í 1890. Sama árið bleiv hann professari í kropsbygnaðarfrøði á fróðskaparsetrinum í Keypmannahavn, hetta var ein sessur, sum hann segði frá sær í 1893, fyri at leggja meiri orku í sítt vísindaliga arbeiði.
Bókmentir[rætta | rætta wikitekst]
- Aggebo, Anker: Niels Finsen : 15. December 1860–24. September 1904 : en Saga om Daad. Nyt Nordisk Forlag, 1960.
- Lyngbye, Jørgen: Lyssagen : Niels Finsen og hans team på Finseninstituttet. Gyldendal, 2003. ISBN 87-00-30974-5.
- «Niels Ryberg Finsen». Í: Nobel Lectures : Physiology or Medicine 1901–1921. Elsevier Publishing Company, 1967.


text:
Orð og lag: Páll Oddur Lamain Rubeksen
Nokkso tætt við Statoil er eitt hvíldarheim
fyri gamlar menn í frakkum og tey, sum orka ikki meir.
Og har verður nógv planlagt ímillum menninar.
Onkur tekur plantasjuna, og onkur tekur svimjihylarnar.
Og teir eru ónæriligir blottarir, og teir siga við teg:
Er tú millum fimm og seks, so skal tú røra við meg.
Røra við meg.
Tí teir eru blottarar í plantasjuni.
Frá 8 til 4 er teirra arbeiði.
Blotta fyri børnum, sum ganga túr
Opnar splittuna, so pissilingurin dettur úr.
Ja, arbeiða svart fyri Hvíldarheimið.
Teir fáa ein nýggjan frakka, um teir gera eitt gott arbeiði.
Einaferð var tað ein blottari, sum var 89 ár.
Hann hevði stórt krúllut hár,
og á pissilinginum eitt opið sár.
Hann er ofta uppi í svimjihylinum, serliga í hitarúminum.
Eitt opið paradís fyri ein ordiligan perversan grís.
Annan hvønn mikudag fara teir naknir út í hylin.
Kukka í eitt jørn og eta so hann í tørn.
Teir eta hann í tørn, eta hann í tørn.
Tí teir eru blottarir í svimjihylinum.
Frá 8 til 4 inni í hitarúminum.
Fara naknir út í hylin og vísa seg fram.
Svimja eina løtu og føla uppá ein gamlan mann.
Ja, arbeiða svart fyri Hvíldarheimið.
Teir fáa ein nýggjan frakka,
um teir gera eitt gott arbeiði.


text:
Sverri Egholm
19.01.2018 - 18:45
Pakkar fyri undir 300 krónur frá útlendskum nethandlum streyma inn í landið. Tað vísa tøl hjá Taks.
Í sendingini “Nú er leygardagur“ hjá útvarpinum leygardagin segði Jórun Gaardbo Olsen frá Taks, at umleið 7.500 pakkar, sum eru undir 300 krónur, koma til Føroya um vikuna.
Hetta er meira enn 2 milliónir krónur um vikuna, sum føroyska handilsvinnan ikki sær aftur. Tað eru góðar 100 milliónir um ári. Og sambært Taks er talið vaksandi fyri hvørt ár.
Nógv tann størsti parturin er úr Kina, har fólk bíleggja elektronikk, kosmetikk, klæðir og annað, segði Jórun Gaardbo Olsen við útvarpið.
Kostar ein pakki minni enn 300 krónur skal meirvirðisgjald ikki rindast, og hetta er helst tí, at føroyingar velja at keypa frá útlendskum nethandlum.
Umframt hetta koma eisini pakkar, sum meirvirðisgjald skal rindast av inn í landið.


text:
Fyribyrging og viðgerð av sálarløsti hjá føroyskum børnum
Í desember 2013 varð greinin "Modeling Patterns of Negative Life Events and Mental Health in Faroese Adolescents" almannakunngjørd í Scandinavian Journal of Child and Adolescent Psychiatry and Psychology, Vol. 1 (2), pp. 63-71 (2013). Greinin kann lesast her
Høvundarnir eru Tóra Petersen, psykologur á Psykiatriska Deplinum á Landssjúkrahúsinum og ph.d lesandi við Syddansk Universitet í Odense, Dr. Cherie Armour, ph.d. og lektari í Psykologi við Universitetið í Ulster, Norður Írlandi og Ask Elklit, professari og leiðari fyri Videnscenter for Psykotraumatologi á Institut for Psykologi við Syddansk Universitet í Odense, Danmark.
Greinin tekur útgangsstøði í eini kanning av øllum 8. floks næmingum í Føroyum, (í alt 687 luttóku) har kannað varð, um tey ungu kundu bólkast í mun til hvørji trauma, tey høvdu upplivað, hvussu nógv tey høvdu upplivað og hvørji eyðkennir upp á sálarløst, tey høvdu. 10 ymisk sløg av trauma vóru vald til analysurnar.
Úrslitini, sum eru lýst í greinini, vísa á, at sálarløstir og tess fylgjur eru til staðar hjá fleiri ungum, og tað er týdningarmikið at taka hædd fyri og gera nakað við, eitt nú innan heilsu-, almanna- og skúlaverkið.
Tey ungu kundu bólkast í tríggjar bólkar:
Bólkur eitt, var tann størsti, gott 81 %. Hetta vóru ung, sum høvdu upplivað lítið av traum’um, tó nakað av hóttanum um harðskap og happing, og hesi boðaðu frá fáum eyðkennum upp á posttraumatiska strongd, tunglyndi og kropslig eyðkennir upp á mistrivna (somatisering).
Bólkur tvey, umleið 14 % av teim ungu, lutfalsliga flest dreingir. Tey ungu í bólki tvey vóru í hægst vanda fyri at hava verið fyri hóttanum um harðskap, kropsligum álopi, og happing. Hesi ungu høvdu nógv eyðkennir upp á posttraumatiska strongd, tunglyndi og somatisering.
At enda vóru 5 % í bólki trý. Hesi ungu vóru í lutfalsliga hægst vanda fyri at hava verið fyri øllum álvarsligu hendingunum, uttan hóttanir um harðskap. Hesin bólkur høvdu somuleiðis flest eyðkennir upp á posttraumatiska strongd, tunglyndi og somatisering.
Niðurstøðan í hesi grein er, at tey ungu í bólki tvey og trý, tvs 1/5 av árganginum, kundu metast at hava tørv á, at tiltøk verða gjørd í mun til tey eyðkennir upp á posttraumatiska strongd, tunglyndi og somatisering, tey høvdu. Rithøvundarnir meta, at úrslitini frá hesum analysum, eru eitt týdningarmikið amboð í arbeiðinum hjá almennu Føroyum at tilrættisleggja strategiir fyri fyribyrging og viðgerð og kunnu vera við til at skapa eitt grundarlag fyri, at tann fíggjarliga raðfestingin byggir á tøl og vitan, heldur enn á metingar.
At vera fyri traumatiskum hendingum ávirkar psykologisku menningina og økir um vandan fyri neiligari menning. Psykologiskir og kropsligir heilsutrupulleikar – bæði upp á styttri og longri sikt – hava víst seg í størri mun at raka tey børn og ung, sum hava verið fyri traumatiskum hendingum. Tí er tað av stórum týdningi at fyribyrging og viðgerð verður veitt, soleiðis at neiligu fylgjurnar verða so fáar, sum gjørligt.
Eitt av endamálunum við greinini var júst at víðka um møguleikarnar fyri, at politiska fíggjarliga raðfestingin innan fyribyrging og viðgerð kann byggja á eitt empiriskt grundarlag.
Meira kann lesast um gransking innan psykotraumatologi her.
Greinin er úrslit av verkætlan, sum m.a. er fíggjað úr Granskingargrunninum. Les um verkætlanina í Stuðulsyvirlitinum.
Les um Tóru Petersen í Heilagrunninum.


text:
Eg læs eitt lesarabræv í Dimmu herfyri, sum fekk meg at ivast í, um fólk yvirhøvur hava áhuga í, at finna útav, hvat gudloysingar eru fyri fólk. Tað virkar sum, at óansæð hvussu ofta vit siga tað, og hvussu nógv lesarabrøv Gudloysi skrivar, so eru tað 100 ferðir so nógv fólk, sum bara ikki skilja, ella eru áhugaði í at skilja hvat tað er at vera gudloysingur. Og so er tað tey sum ræðast orðið sjálvt "Gudloysi ljóðar óhugnaligt" "tað rann mær kalt niður eftir bakinum" osfr. Hvat við at seta seg við einari orðabók, og finna útav hvat tað merkir? Hví ræðast navnið? Tað ljóðar næstan sum, tá fólk ikki tora at siga "Voldemort" í Harry Potter. Lesarabrævið, sum setti allar hesar tankarnar í gongd var tað hjá Mariu Jacobsen sum æt "Gudsótti - Gudloysi". Hon hugleiðir um Victor Danielsen, og hvussu góður kristin hann var. Hetta er ivaleyst sera áhugavert fyri trúgvandi, men ikki fyri meg. Tað var nakað annað, sum fekk mítt piss í kók.
"Tað er óhugnaligt at hugsa um, at tað eru fólk sum vraka Gud, tí gudloysi er betur."
Ha? Tað er ongin, ONGIN, sum vrakar Guð, tí tey halda at gudloysi er betur. Tað handlar ikki um hvat mann heldur vera gott, men hvat mann heldur vera satt. Eg og aðrir gudloysingar mangla eina trúgv uppá Guð og aðrar gudar. Hetta er orsøkin. Ikki at vit onkursvegna velja Guð frá, tí vit halda tað er betur ongan gud at hava. Tað er ikki sum at siga: "Tað er betur ongan jólamann at hava, enn at hava ein" men "Eg haldi ikki, at jólamaðurin er til".
Hon sigur eisini:
"”Gud er Gud, um land alt legðist oyði,
Gud er Gud, um menniskjan øll doyði,” sang norski presturin Petter Dass, og soleiðis er tað, líkamikið hvat í menniskjur finna uppá at siga ella skriva. Hví skulu vit trúgva meira uppá granskarnar, fyri tí um teir siga okkurt, vit vita jú hvussu ósamdir teir eru. Ein pástendur eitt og annar eitt annað um sama evni. Tað sigur bara, hvussu ótrygt tað er at líta á menniskjans metingar. Jeremias 10.10 sigur: ”Men Harrin er Gud av sonnum, Hann er livandi Gud og ævigur Kongur og vreiði Hansara fær jørðina at nøtra.”"
Tað er fínt, um Maria er glað fyi at Gud er Gud, um land alt legðist oyði, men akkurát hvat hevur tað við nakað sum helst at gera? Skal eg dyrka ein gud, tí hann er sum hann er hóast hansara skaparverk oyðilegst? Eg má siga, at eg loyvi mær at ivast í um Gud var Gud um øll menniskju doyðu. Eftirsum eg haldi hann bara er til í heysinum á fólki, so rokni eg við hann hvarv, um vit øll doyðu.
Men eg kann fortelja Mariu hví vit skulu lurta eftir granskarum (eg segði ikki líta á, tí meiningin er at vit skulu lurta, hoyra próvførsluna, og so kritisera og antin góðtaka pástandin ella ikki). Fyrst og fremst er tað hetta við at granskarar eru ósamdir. Jú vist eru teir tað, men bara um hvussu okkurt hendir, ikki at tað hendir. Lat okkum taka menningarlæruna (sum er ein læra ella teori). Granskarar eru ósamdir um eina rúgvu av detaljum, men ONGIN setur spurnartekin við, at núverandi djórasløg eru ment frá øðrum sløgum, sum eisini vóru ment frá sløgum fyri tey. Hetta síggja vit við at hyggja at fossilum, og nú kunnu vit eisini síggja við DNA royndum, at djórini eru skyld við hvønn annan, og tí hava somu forfedrar. (Hey, um vit kunnu siga hvussu menniskju eru skyld við hvønn annan við at brúka DNA, hví kunnu vit ikki gera tað sama við djórasløg?). Tað, sum granskarar skeldast um, er mekanisman. Teir flestu eru samdir um at náttúrligt úrval er sílan, sum sorterar tey djórini frá, sum ikki kunnu klára seg. Men so er tað úrvalið. Har eru mutatiónir, blanding av genum frá mammu og babba og alt møguligt tekniskt, sum eg ikki fari inn á her, sum ger at tað finnist eitt úrval av djórum í hvørjari generatión. "Sílan" sáldar so tær variatiónirnar frá, sum ikki klára seg líka væl sum hinar. Sært tú munin? Granskarar eru ikki ósamdir um tað faktum, at menning hendir, har eru bara ósemjur akkurát hvussu tað gongur fyri seg. Tó er bara talan um smáar detaljur, ongir seriøsir lívfrøðingar avnokta, at náttúrligt úrval sáldar tey minst egnaðu frá. Tað er heldur ongin seriøsur lívfrøðingur, sum avnoktar nyttuna av mutatiónum, tá tað kemur til at skapa størri úrval.
Darwin sjálvur visti ikki nakað sum helst um genetikk. DNA var ikki uppdagað tá, so hóast hann sá, at eginleikar blivu arvaðir ígjøgnum generatiónirnar, so hevði hann ikki vitan, til at siga hvussu. Nú vita vit hvussu tað hendi, men vit vistu longu tá, at tað hendi. Richard Dawkins sigur menning vera eitt faktum, og hann hevur púrasta rætt. Menningarlæran er ein teori (ástøði á góðum føroyskum) um hvussu menning hendir, og har er lítil ivi um at hon er røtt. DNA tekur undir við hesi ástøði, fossilini gera tað, kanningar við bakterium taka undir við henni. Higartil hevur onki verið, sum hevur mótprógva nøkrum pástandi, sum menningarlæran kemur við. Tí stendur hon enn. Kom við einum pástandi um Guð, sum tað ber til at mótprógva, og so skalt tú nokk síggja hypotesuna fella, so skjótt ein seriøsur granskari fer í gongd. So nei Maria, granskarar eru ikki ósamdir um annað enn mátan at greiða frá hvussu ting henda. Vit vita, at um vit hoppa av einari brúgv, so detta vit niður og vit vita, at okkara børn arva okkara eginleikar. Tað, vit hava verið ósamd um, er hvussu tað ber til, at vit detta, tá vit hoppa av brúnni og hvussu tað ber til, at okkara børn líkjast okkum. So skjótt vit læra okkurt nýtt (sum til dømis DNA) so vita vit hvussu, og ósemjan hvørvur.
Fyri tað næsta, so er eitt bíbliusitat ikki nøktandi provførsla fyri nakað sum helst annað enn hvat stendur í bíbliuni. Hvat vil Maria hava ein gudloysing at gera við hennara sitat? Hvat fyri vreiði er tað, at jørðin nøtrast av? Er hatta ein pástandur, sum kann kannast og mótprógvast? Ella er hatta bara orðavavstur? Maria heldur tað er ótrygt at líta á menniskjans metingar, men hon hevði ikki verið til, um menniskjan ikki gjørdi sinar metingar, og leyt á tær. Einaferð í hennara ættartalvu, var onkur sum mátti í ein bát, máti ringja onkrastaðni, mátti sáa rætta tíð av árinum, mátti kóka vatn ella mat fyri at drepa bakteriur (hóast tey ikki vistu hvat bakteriur vóru fyri fidusar) osfr fyri at yvirliva og fáa børn. Um tey ikki festu sítt álit á vitan, sum menniskjan hevði samlað sær um hesi ting, so høvdu tey ikki fingið børn, og so var ongin Maria til.Trupulleikin vísir seg at vera tann, at tá vitanin ikki direkta hevur nakað at gera við yvirliving, so er tað í lagið at ignorera hana, ella siga at hon er óviss. Tað ger tað sjálvandi uppaftur verri, um vitanin sáar iva um hvørt Guð er til.
"Hugsa sær til, hann [Victor Danielsen] gjørdi hetta valið sum ein ungur drongur, at hann skuldi boða øllum føroyingum gleðiboðskapin um Jesus, hann ferðaðist um allar oyggjarnar og var í øllum bygdunum í landinum og talaði og sang. Um vit nú hugsa okkum til, at hann ikki hevði valt hetta, hvussu nógv øðrvísi hevði mangt kanska ikki verið, um hann í staðin hevði valt at sagt føroyingum, at Guds orð er tvætl, at tað eru bara nøkur væl samansett orð um ein Gud, sum vit ikki kunnu líta okkum á, og at gudloysi er tað einasta rætta.
Tað eru smá hundrað ár, síðani Victor byrjaði sína tænastu, hvussu stóra signing tað hevur verið til, og hvussu stóran ávøkst tað hevur borið, fáa vit eina ferð at vita. Tað kundi verið áhugavert at vita, hvussu nógv gott fer at spyrjast burturúr boðanini um, at Guds orð, bert eru tóm orð og einasta vónin hjá menniskjum er gudloysi."
Tað ber illa til at siga hvat hevði hent, um okkurt ikki var sum tað var, men eg fari at gita, at Miðflokkurin hevði haft minni vald til at gera lívið súrt fyri okkum vanligu føroyingar, trúgvandi sum ikki-trúgvandi. At hann skal ganga runt og harmast yvir at bæði eitt og annað er synd, ger tað trupult fyri fólk at konsentrera seg um hvat er rætt og hvat er skeivt. Hetta er ivaleyst eisini orsøkin til at fólk sum Richard Danielsen breiða seg út um hvussu forferdiligt tað er at Fólkaheilsuráðið upplýsir okkara tíverri alt ov óvitandi ungdóm um trygt sex og deilir ókeypis hítir út. Tær áttu forrestin at verið ókeypis alla tíðina, og burdi ligið frammi í barrum og diskotekum. Hetta hevði ivaleyst minkað um talið av kvinnum, sum vilja hava abort - og sum ikki fáa hana, tí fólk sum Jenis eru nakrar krukkur.
Vónandi fer nógv gott at spyrjast burturúr felagnum Gudloysi, sum til dømis at politikkarar, sum grunda sína próvførslu á Bíbliuna, ikki fáa frið til at gera tað longur. Eg haldi ikki at gudloysi (altso ikki felagið, men tað at vera gudloysingur) er einasta vón hjá menniskjum. Tað er bara ein tilstandur, sum summi fólk enda í, tí tey ikki hava sæð nøktandi prógv fyri, at ein gudur er til. Vónin finst í vísindunum, kærleikanum og øðrum menniskjum. Ella - tað ger hon hjá mær.


text:
GLS Í NORÐURLANDAHÚSINUM
GLS Í NORÐURLANDAHÚSINUM
- áhugaverdir fyrilestrahaldarar
Árliga GLS leiðara-ráðstevnan verður aftur í januar. Hetta verður 11-inda ráðstevnan og 10-unda ár síðani fyrstu stevnuna í 2008.
Seinastu 10 árini hava tað verið fleiri túsund tilmeldingar av bæði kvinnum og monnum, sum hava luttikið á GLS-RÁÐSTEVNUNUM, og Kristiliga Tíðindasendingin hevur skilt, at tilmeldingaráhugin er eins stórur í ár sum undanfarnu árini.
Ráðstevnan verður aftur í ár í Norðurlandahúsinum fríggjadagin og leygardagin 19 – 20 januar 2018.
Temaði í ár verður - ØLL HAVA ÁVIRKAN. Tað verða ikki færri enn
10 fyrilestrarhaldarar, sum aftur í ár verða at síggja á stórskíggja. Allir fyrilestrarnir verða føroyskt tekstaðir.
UNI RASMUSSEN
Føroyski fyrilestrarhaldarin í ár verður Søldfirðingurin Uni Rasmussen, sum kemur at hava fyrilestur á staðnum. Uni Rasmussen hevur verið blindur í mong ár eftir eitt ferðsluóhapp. Hann steðgaði ikki upp av hesi orsøk, men helt fram at liva og arbeiða, tó undir øðrum umstøðum.
Kristiliga Tíðindatænastan hevur havt samband við Una, har vit fregnaðust, hvat hann fór at tosa um. Tað, sum Uni m.a. kemur at hava frammi verða tær avbjóðingar, sum honum møtti, eftir ferðsluóhappið, har hann gjørdist blindur. Tað er einki at ivast í, at Uni fer at hava nakað at siga ráðstevnuluttakurunum, sum tann einstaki luttakarin kann taka við sær í sína lívsskjáttu.
JONI EARECKSON TADA
Av øðrum forvitnisligum fyrilestrarhaldarum er at nevna, at heimskenda kvinnan Joni Eareckson Tada verður eisini at síggja á stórskýggjanum á GLS-stevnuni í ár. Joni kom eisini út fyri einum óhappi á ungum árum, sum gjørdi hana avlamna frá hálsinum og niður. Hon stovnaði ein felgasskap, sum hevur til endamáls at arbeiða fyri menniskju, ið bera brek. Hóast Joni ikki kann brúka hendurnar at skriva við, so hevur hon skrivað meira enn 50 bøkur. Einki at ivast í verður tað nógv hjá luttakarunum at heinta undir fyrilestrinum hjá Joni Eareckson Tada.
Sum eitt kuriosum kann nevnast, at fyri nógvum árum síðani var ein fundur avtalaður við Joni og mann hennara, undir eini vitjan í Keypmannahavn, har Joni varð kunnað um Føroyar, samstundis sum hon fekk handaðan ein Føroyakalendara. Endamálið við fundinum var at bjóða Joni til Føroyar, men í einum persónligum brævið seinni svaraðu hon og maðurin, at tey takkaðu fyri innbjóðingina, men at hetta ikki lat seg gera sum umstøðurnar vóru.
TILMELDING
Tilmeldingar- og upplýsingartilfar er sent út til samkomur, kirkjur, stovnar og fyritøkur, og GLS-skrivstovan tekur ímóti tilmeldingum. Ein kann melda til og gjalda við at fara inn á heimasíðuna GLS.FO har eisini upplýsingar um bankkontu eru at heinta. Um ein ynskir hjálp við tilmelding ella øðrum ber til at ringja á tlf: 292980 ella senda teldupost til This email address is being protected from spambots. You need JavaScript enabled to view it. Kostnaðurin er 1.200,00 krónur, og tá er morgunmatur, døgurði, drekkasteðgur og undirvísingartilfar íroknað.
Skrivað hevur:
Kristiliga Tíðindatænasta v/ Poul Jóhan Djurhuus – This email address is being protected from spambots. You need JavaScript enabled to view it.


text:
Orð: Sámal á Toftini
Lag: Hallgrím Miðberg
1. Í dalinum hugtungur gekk eg
og hugsaði um, hvat var hent,
um gleðina, friðin so søtan,
sum hjarta mítt fyrr hevði kent.
Eg mintist tær signaðu løtur,
tá Jesus, eg fylgdist við tær,
so lættar mær kendust tær gøtur,
alt fagurt og ljóst tú vart mær.
2. Men heimurin lokkandi dró meg,
og høvdingi hans dugdi væl.
„Hygg alt tað, sum hjarta títt krevur,
tað er her, tú eiga tað skal.
Tær nýtist ei hugsa um annað
enn bara at hava tað gott.“
Men eitt var, hann ikki mær segði,
at einaferð ævig er nátt.
3. Og longri og longri burt fór eg,
í syndum og lystum eg svav
og royndi at skúgva tað frá mær,
at lív títt tú fyri meg gav.
Men myrkrið bert seig meira um meg,
tí syndin, hon helt mær so fast,
tá brádliga skein gjøgnum myrkrið
av Himlinum ljósið so bjart.
4. Tá talaði Harri, tú, við meg
og vísti mær hæddina á.
Tú baðst meg at hyggja upp hagar
og siga tær, hvat ið eg sá.
Eg eygunum vendi mót Himli,
sá tindrandi, stjørnufult hav
og hválvið, so fagurt av litum –
ein forsmakk av dýrdini gav.
5. Har uppi, áh, Jesus, tú goymir
ein ævigan bústað til mín,
tí við tínum blóði tú keypti
tey burtvilstu aftur til tín.
So trygt og so væl tú skalt leiða
tey fram fyri Faðirin har.
„Hygg øll tey, tú gavst mær at eiga,
um ævir tey verða mær nær.“


text:
Lýsing
• 2 størv á vøggustovu á 32 tímar um vikuna
• 1 starv á barnagarðsstovu á 35 tímar um vikuna
• 1 farloyvisstarv í frítíðarskúlanum á 22 tímar um vikuna fram til 1 juli 19.
Størvini verða sett 13 aug’ 18 ella eftir nærri avtalu.
Um ongin námsfrøðingur søkir, verður hjálparfólk sett tíðaravmarkað.
Vit kunnu bjóða: eitt áhugavert starv, har tú fært møguleika at gera tína ávirkan galdandi, og har tú saman við dugnaligum starvsfólkum ert við til at menna tað námsfrøðiliga umhvørvi á einum stovni, har karmarnir eru sera góðir inni sum úti.
Á stovninum leggja vit dent á viðurkennandi námsfrøði. Vit arbeiða útfrá okkara námsætlan og virðisgrundarlagið har trivnaður, umsorgan, nærvera, menning og spæligleði er í hásæti.
Vit ynskja: at tú kanst skapa ein fjølbroyttan og tryggan gerandisdag við virðing og umsorgan fyri tí einstaka barninum - at tú kanst taka ábyrgd og virka í góðum samstarvi við starvsfelagaðar og foreldur - at tú sært møguleikar og avbjóðingar fram um mørk, - ert nærverandi, kreativ/ur og positiv/ur; og dámar væl at verða úti í náttúruni.
Er hetta nakað fyri teg, hevði tað glett okkum at frætt frá tær.
Setanarviðurskifti eru sambært sáttmála millum Føroya Pedagogfelag og Kommunala Arbeiðsgevarafelagið. Tú verður sett/ur í starv á stovninum, og mást tola broytingar í starvinum.
Meira fæst at vita um størvini við at tosa við Rosu Prestá leiðara á tlf. 297247 ella Sunnrid Eyðunsdóttir varaleiðara á tlf. 288405
Umsókn við avriti av prógvi og møguligum viðmælum skulu vera okkum í hendi í seinasta lagi mánadagin 11 juni og sendast til
Dagstovnurin á Flatinum
Skúlavegur 9
400 Oyrarbakka
ella við telduposti til flatinum@sunda.fo


text:
Nøkur lond eru munandi ríkari enn onnur. Eisini eru nøkur heilt fá fólk í heiminum, sum eru ógvuliga rík. Samstundis eru nógv fólk í heiminum, ið eru ógvuliga fátøk. Nógv kjak og nógvar meiningar eru um fíggjarligan ójavna í heiminum.
Tí var tað hugvekjandi, tá OECD, sum er altjóða stovnurin fyri búskaparligum samstarvi og menning, saman við IMF, ið er altjóða gjaldoyragrunnurin, lótu úr hondum frágreiðingina »In it together«. Frágreiðingin staðfestir greitt, at minni ójavni fer at gagna fátøkum eins væl sum ríkum. Frágreiðingin staðfestir eisini, at valið stendur ikki millum búskaparligan vøkstur ella eitt stríð móti ójavna. Vit kunnu velja bæði, og tey stuðla undir hvørt annað. Ójavni tálmar búskaparligum vøkstri, tí at fólk í fátækradømi megna ikki altíð at gagnnýta teirra evni til fulnar. Tá evnini hjá fólki ikki verða gagnnýtt, styðja tey heldur ikki upp undir búskapin. Tí er støðugt vaksandi ójavnin í heiminum ikki bara ein filosofiskur spurningur um rættvísi og hvat ynskiligt er. Tað er eisini ein spurningur um, hvat loysir seg best búskaparliga.
Tíggjunda heimsmálið miðar bæði eftir minni ójavna millum rík og fátøk lond sum heild, og millum fólk innanhýsis í hvørjum landi sær. Heilt ítøkiliga skal miðast eftir, at inntøkan hjá teimum fátækastu 40% av fólkinum skal vaksa skjótari enn miðalinntøkan í landinum.
Bíligari at senda pening heim
Eitt av undirmálunum fyri tíggjunda heimsmálið er at lækka kostnaðin hjá gestaarbeiðarum at senda pening til heimlandið. Bróðurparturin av peningastreyminum frá ríka til fátæka partin av heiminum er ikki longur menningarstuðul. Tað er peningur, sum gestaarbeiðarar vinna sær í øðrum londum og senda heim til familjuna. Síðani 2008 er kostnaðurin at flyta pening millum lond lækkaður nakað, og londini eru vorðin samd um, at ómaksgjøldini at senda pening heim skulu í mesta lagi vera 3%.
Leita á netinum eftir nýggjum søgum um ríkastu fólk í verðini. Hvørji eru tey? Gerast tey færri, sum eru ovurrík? Ella verður ríkidømið í heiminum býtt út á fleiri fólk, sum tíðin gongur? Kennir tú dømi um rík fólk, og hvussu tey hava vunnið pening?
Les henda tíðindastubba, sum er frá Kringvarpinum
Hvør er keldan? Hvat er eyðennið fyri ríkastu fólk, sum her verða nevnd? Hoyra vit eins ofta um fátæk fólk í miðlunum?
10.1 Fyri 2030 skal ein inntøkuvøkstur fyri tey lægstu 40 prosentini av heimins íbúgvum verður náddur og hildin, sum er hægri landsmiðaltalið
10.2 Fyri 2030 skal sosial, búskaparlig og politisk inklusjón styrkjast og fremjast, sama hvør aldur, kyn, brek, rasa, etnisitetur, uppruni, átrúnaður, fíggjarlig støða ella onnur støða er
10.3 Somu møguleikar verða tryggjaðir, og ójavnar í úrtøku verða skerdir millum annað við at strika lógir, politikk og siðir, ið elva mismun, og virkað verður fyri gagnligari lóggávu, politikki og fyriskipanum at ganga hesum á møti.
10.4 Politikkur, serliga búskapar-, lønar- og sosialpolitikkur verður settur í verk, sum so við og við fer at virka fyri størri javnstøðu
10.5 Stýringar og eftirlit við fíggjarmarknaðum og stovnum um allan knøttin skal gerast betri, og meira skal gerast fyri at seta hesar reglugerðir í verk
10.6 Menningarlondini skulu fáa tryggjaða nógv betri umboðan og rødd, har avgerðir verða tiknar í altjóða búskapar- og fíggjarstovnum fyri at fáa effektivari, meira álítandi, ábyrgar og løgfestar stovnar
10.7 At lætta um skipaða, trygga, regluliga og ábyrgdarfulla fólkaflyting og flytføri hjá fólki, millum annað við at seta í verk ætlaðan og vælskipaðan migrasjónspolitikk
10.a Aðalreglurnar um serligt og ymisligt atlit at menningarlondum verða settar í verk, serstakliga tey minst mentu londini, í samsvari við sáttmálar hjá Heimshandilsfelagsskapinum WTO
10.b Eggjað verður til at geva almenna menningarhjálp og fíggjarliga at stuðla, eisini at gera beinleiðis íløgur, til lond, har tørvurin er størstur, og serstakliga til tey minst mentu londini, tey afrikonsku londini, menningarlond, sum ikki sleppa at sjógvi, og smá oyggjalond í menning. Veitingar og íløgur skulu verða gjørdar í samsvari við landsætlanir og arbeiðsskráir í menningarlondunum.
10.c Fyri 2030 skal kostnaður í sambandi við peningaflytingar frá flóttafólki minka til undir 3 prosent, og beint verður fyri peningaflutningsleiðum sum krevja meira enn 5 prosent
Heimsins bestu tíðindi hava verið á prenti í Dimmalætting í 2018.
Hesar greinar umrøða Heimsmál 10:


text:
Thursday, June 30, 2016
Brexit og føroyingar
“Jóansøkuaftan í ár gjørdist ein minniligur dagur,” skrivar Zakarias Wang í stuttari viðmerking til Brexit atkvøðuna, sum varð hildin tann 23. juni í Stóra Bretlandi, har meirilutin av fólkinum atkvøddi fyri at landið skal taka seg úr Europeiska Samveldinum.
Zakarias ger eina áhugaverda samanbering millum Brexit atkvøðuna og okkara søguliga 14. september: “Vit eru ikki ókunnug við fólkaatkvøður, tí vit høvdu jú eina í 1946. Eins og á henni skuldu bretar nú taka støðu til tvinnar kostir. Annar var at halda fram við ES-limaskapinum, hin var at fara burturúr. (...) Eins og hjá okkum í 1946 var luttøkan um 70%. Hjá okkum fingu teir báðir møguleikarnir 51 og 49% av atkvøðunum, hjá teimum fingu teir 52 og 48%. Eins og hjá okkum í 1946 kom úrslitið í grannalandi okkara sera illa við hjá teimum sum valdið høvdu í samfelagnum. Tað hevði ikki komið teimum til hugs at teir kundu tapa. (...) Men eins og í Føroyum í 1946 mistóku teir seg. Tá veljararnir komu til orðanna, var tala teirra greið: teir vildu ikki lata sær lynda at ganga útlendingum og samstarvsmonnum teirra til handa.”
“Talan er um ein politiskan jarðskjálvta,” leggur Zakarias afturat, og vísir síðan á nakað sum sjáldan hevur verið at hoyrt í tí almenna rúminum — at Heimastýrislógin hevur havt grundleggjandi týdning fyri Føroyar í mun til ES.
Subscribe to: Posts (Atom)


text:
Fleiri fyrispurningar hava verið, har ivast verður í, um næmingar eru slopnir í Nám X. Øll, sum hava søkt, sleppa í Nám X. Um mánaðarskifti fáa foreldur/avvarðandi teldubræv frá skúlanum, har valini, næmingarnir hava gjørt, eru røtt.
Og enn ber til at melda til Nám X skúlaárið 2018/19
Ovast á bjálkanum, her á heimasíðuni, skulu tit trýsta á Nám X og so koma tit inn á tilmeldingarsíðuna og veljið síðani umsókn.
Hava tit spurningar, eru tit vælkomin at skriva ella ringja til okkara. Skrivstovan hevur tlf nr. 302540


text:
Hjúnabandslógin skal varðveitast óbroytt
27. august 2015
Hjúnalagið millum ein mann og eina kvinnu, soleiðis sum vit kenna tað í dag, hevur sína grund í kristnu mentan føroyinga í nógv hundrað ár.
Hjúnalag, sum er innsett at vera millum mann og kvinnu er gagnligt fyri parløg, er gagnligt fyri børnini, fyri tað einstaka menniskja og samfelagið.
Grundað á hesa siðbundnu kristnu áskoðan á hjúnalagið, og tí vælsignilsi, hetta hevur yvir sær, hava okkara gudsóttandi forfedrar bygt vakra land okkara upp sum eitt kristið land.
Nú er hesin vælsignaði kristni siðaarvur, sum hjúnalagið er, millum ein mann og eina kvinnu, fyri álvarsligum ágangi frá fleiri politiskum og samfelagsligum síðum, sum vilja gera hjúnabandið kynsneutralt, so maður kann giftast við manni og kvinna við kvinnu.
At hetta er eitt stríð millum politiskar flokkar og áskoðanir eru vit øll greið yvir, men tað er ikki byrjað politiskt, nei, við hesum eru vit komin inn í og blivin ein partur av einum andaligum stríði, sum gongur fyri seg í einum stórum parti av heiminum. Nøkur lond hava givið eftir fyri trýstinum, men enn eru tað tey flestu londini í heiminum, sum halda fast við hjúnalag millum mann og kvinnu og loyva tí ikki hjúnalag millum tveir menn ella millum tvær kvinnur.
Eg eri ímóti at broyta verandi hjúnabandslóg, ella at gera hana kynsneutrala, so maður kann giftast við manni og kvinna við kvinnu, tí tað vil niðurbróta tey kristnu virðini, sum hjúnabandslógin inniheldur, og sum hevur ríka føroyska samfelagið sum eitt kristið land.
Tað hevur ongantíð verið vigtigari enn nú, at vit sum menniskju og kristin standa saman og verja verandi hjúnalag, millum mann og kvinnu, tí nú er løtan okkara, sum liva í dag, ið kemur at vísa, um vit bara fylgja við tíðarandanum í hesum heimi ella vit tora at standa fram og verja hjúnalagið millum ein mann og eina kvinnu í anda og kraft Guds.
Hjúnalagið millum ein mann og eina kvinnu er eitt av mínum hjartamálum, sum eg vil stríðast fyri at verja, so leingi eg hava møguleika til tað, tí eg trúgvi og veit, at hetta er tað einasta rætta og besta fyri land og fólk okkara.
Ert tú samdur við mær í hesum, og hevur tú hesa somu áskoðan á hjúnalagið, so biði eg um tín stuðul og tína atkvøðu, tí tá vil hon verða brúkt til at verja verandi hjúnabandslóg óbroytta, sum er til vælsignilsi og uppbyggjandi fyri bæði land og fólk.
Alfred Olsen, løgtingsmaður
Valevni Sambandsfloksins til løgtingsvalið
RN
Aftur


text:
Leys størv
INNGANGUR
Komandi mánadagur er føstulávintsmánadagur og vit fara inn í mars mánað. Fyrireikingarnar til at skriva BA-ritgerðina fylla nógv, serliga hjá teimum lesandi. Nú eru bert fýra mánaðir eftir til vit aftur fara at senda eitt nýtt lið av útbúnum víðari, antin til vinnu ella víðari lestur.
Samstundis nærkast umsóknarfreistin til at søkja inn til lestur á Setrinum í 2014 eftir kvotu 2. Hendan er sett til 15. mars á midnátt. Tey, ið søkja inn eftir kvotu 1, hava freist 1. juli á midnátt. Sí nærri kunning um upptøku 2014 her
INNANSETURS er ætlað bæði starvsfólki og lesandi á Setrinum. Tað eru fleiri lesandi, sum hava meldað seg til sum haldarar av hesum kunningarskrivi. Gott hevði verið, um aftur varð boðað frá hesum átaki millum tey lesandi. Møguleiki er at melda seg til at fáa Innanseturs her
Evstamark fyri tilfari til komandi tíðindabræv er mikudagin 26. mars 2014 kl. 12. Tit kunnu rokna við einum nýggjum INNANSETURS í viku 13.
ÚTBÚGVING
13. februar møttu tey umleið 15, ið skriva BA-ritgerð nú í vár, á Føroyamálsdeildini. Hetta var aðru ferð tey hittust at tosa um ritgerðina. Hesin fundurin var í sambandi við, at tey skuldu fáa ritgerðarevnið staðfest og vegleiðara ásettan. Freistin fyri innlating er 1. juli 2014.
------------
Arbeiðið við bachelor-ritgerðunum á Søgu- og Samfelagsdeildini er nú farið í gongd, og allar ritgerðir skulu latast inn í seinasta lagi 2. juni kl. 12. Arbeiðið fer fram soleiðis, at øll fáa tillutað ein vegleiðara, sum eftir avtalu stuðlar undir framburðinum í verkætlanini. Mett verður, at íalt 12-14 bachelorar á teimum trimum útbúgvinginum fáa handað prógv á felags próvhandanardegnum hjá Setrinum 27. juni 2014.
VEGLEIÐING
Lestrarvegleiðarin á Føroyamálsdeildini, Guðrið Poulsen, hevur sagt seg úr starvi til 1. mars 2014. Umsóknarfreistin at søkja starvið var týsdagin 18. februar 2014 kl. 12. Tó manglar okkum umsóknir og tí vóna vit at finna ein avloysara millum tey lesandi. Les starvslýsing her og send okkum eina umsókn.
------------
Talgild spurnablaðskanning um Setrið úr sjónarhorni studentanna
Heitt verður á tykkum lesandi, ið enn ikki hava svarað spurnablaðskanningini, ið skjøtil varð settur á 19. februar, um at vísa beinasemi og gera tað í dag. Kanningin letur aftur á midnátt í kvøld 28. februar. Hetta er ein møguleiki hjá tykkum at sleppa til orðanna, geva tykkara íkast og siga tykkara hugsan.
Hví hesa kanning?
Í sambandi við, at Setrið verður eftirmett av útlendskum serfrøðingum í 2014, er eitt av økjunum, ið tey hava áhuga fyri og ynskja nærri innlit í, sjónarmiðið hjá lesandi. Við støði í hesum ynski og spurningum frá eftirmetingarpanelinum hevur Vegleiðaratoymið í samstarvi við Ráð teirra lesandi tikið stig til hesa kanning, ið ber heitið “Fróðskaparsetrið úr sjónarhorni studentanna”.
Endamál
Endamálið við kanningini er at fáa at vita, hvat lesandi á Setrinum halda um útbúgving, eftirmeting, trivnað og lestrarumhvørvi. Somuleiðis er endamálið at fáa kunnleika um framtíðarætlanir hjá lesandi og um, hvussu tey halda, at Setrið kann mennast.
Leinkið til spurnablað: https://da.surveymonkey.com/s/seturfo
Loyniorð: lesandiseturfo
Til tess at fáa eina so greiða og umboðandi støðumynd sum møguligt, er neyðugt at so nógv lesandi sum til ber svara talgilda spurnablaðnum. Tí heita vit vinaliga á øll lesandi um at luttaka í kanningini og svara eftir bestu sannføring.
Tøkk til tykkum, ið longu hava svarað & tykkum, sum fara at svara!
Vegleiðaratoymið
PRÓVTØKUR
Nú próvtøkurnar á Føroyamálsdeildini eru av á hesum sinni, hava fimm studentar staðið fyrra part av BA-náminum. Fyrri partur, ið eisini hevur verið nevndur støðisnámið, er settur saman av kravdum lærugreinum. Hesir studentar eru nú farnir undir seinna part av BA-náminum og lesa nú vallærugreinir saman við eldri BA- og MA-studentum.
Umframt tær vanligu próvtøkurnar í vallærugreinunum stóð ein studentur próvtøku í einum sjálvlestrarevni. Sjálvlestrarevni er vallærugrein, ið studenturin sjálvur setir saman eftir ávísum treytum.
Trý MA-prógv eru útskrivað á Føroyamálsdeildini hendan mánaðin. Tóta Árnadóttir, Katrin Reinert og Hanna Absalonsen hava fingið prógv. Væntandi koma nøkur afturat í ár.
FYRISITING
Kunning um lønarseðlar
Gjaldstovan hevur boðað frá, at Mínboks verður nú loyst frá Netmiðluni frá 1. mars 2014 at rokna. Hetta merkir, at lønarseðlar verða bara sendir í talgilda postkassan Mínboks og at Netmiðlan verður løgd niður.
Innritað verður á www.minboks.fo, og har sær starvsfólkið sínar lønarseðlar. Hevur starvsfólk ikki Mínboks, verður eisini meldað til har.
Síðani í 2005 hevur Gjaldstovan sent lønarseðlar talgilt í Netmiðluna. Teir lønarseðlarnir eru nú allir fluttir í Mínboks í serskilda mappu, sum eitur ’Gamlir lønarseðlar’.
Úr Netmiðluni bar til at senda lønarseðlar víðari við teldubrævi. Tað verður ikki gjørt longur, tí Mínboks sendir ikki brúkaranum skjøl við teldubrævi.
Vinarliga
Hugin Skaalum,
fíggjarleiðari
------------
Kunning um temadagar á deildunum
Sum boðað frá í telduposti, dagfestur 11. oktober 2013, verður skipað fyri einari uppfylging av trivnaðarkanningini, sum varð gjørd í 2012.
Setrið hevur í hesum sambandi heitt á Maritu Mortensen at skipa fyri arbeiðinum. Marita er sálarfrøðingur (Cand. Psych. Aut), og hevur seinastu árini havt egið virkið, har hon í høvuðsheitum arbeiðir við terapi og organisatiónsmenning.
Fyrst verður skipað fyri einum temadegi fyri hvørja deild, har samrøður verða hildnar um trivnað og arbeitt verður við at gera virkisætlanir. Eftir at deildirnar hava verið ígjøgnum temadagarnar, verður skipað fyri temadegi fyri leiðslu og samstarvsnevnd, har arbeitt verður víðari við úrslitunum frá deildardøgunum.
Temadagarnir byggja á hugtakið sosialan kapital.
Temadagarnir liggja soleiðis:
- 2. mai – SSS
- 5. mai – NÁD
- 6. mai – FMD
- 8. mai – NVD
- 9. mai – SFD
- 12. mai – SSD
- 19. mai – leiðsla og samstarvsnevnd
6,5 tímar eru settir av til hvønn temadag íroknað frokost.
------------
Kunning um eftirmetingina av Fróðskaparsetrinum
MMR setti í heyst eitt uttanhýsis eftirmetingarpanel, sum skal eftirmeta virksemið hjá Setrinum. Í panelinum sita Linda Nielsen, forkvinna, dr.jur., Københavns Universitet, Juerg Glauser, professari, University of Zurich og Jón Torfi Jónasson, ph.d., Háskóli Íslands.
Panelið hevur greitt frá, at tey arbeiða út frá motto'inum: ”Vi evaluerer for at udvikle”. Tey trý í panelinum vóru í Føroyum 30. september til 2. oktober 2013, har tey høvdu arbeiðsfundir við MMR, rektara, fyrisitingarstjóra, dekanar og umboð fyri deildirnar á Setrinum.
STARVSFÓLKATÍÐINDI
Hans Andrias Sølvará, lektari á Søgu- og samfelagsdeildini, var 28. februar opponentur til verju av ph.d. ritgerð hjá Jannu Egholm Hansen. Ritgerðin hevur heitið “Religion og religiøsitet på Færøerne i det 21. århundrede: Betwixt and Between”. Ritgerðin varð vard við Institut for Kultur og Samfund við Aarhus Universitet fríggjadagin 28. februar kl. 13.
ÚTGÁVUR
FLR – Føroyskt Lógar Rit er komið út aftur. Ritið kom út frá 2001 til 2007 í til samans 18 útgávum, og hava lesandi og granskarar á nýggju masterútbúgvingini í løgfrøði á Søgu- og samfelagsdeildini tikið stigið at endurstovna virksemið. Sum við universitet aðrastaðni, har tey hava ‘Law Review’, er ætlanin, at lesandi skulu stjórna FLR. Ritið verður væntandi givið út árliga í prentformi og leypandi á netinum.
Í FLR hesa ferð eru fimm greinir:
- Kári á Rógvi: Færøernes retshistoriske tilknytning til Danmark
- Arne Mikkelsen: Kunnu kærustovnar herða avgerðir?
- Bjarni Mortensen: Bygnaðarbroytingar, tænastumenn og grundgevingar
- Snorri Fjallsbak: Orðið „eigur“ í føroyskari felagsverklóg
- Torkil V. Rasmussen: Ein undrunarverd eftirlitsfrágreiðing hjá Sjúrði Rasmussen
Tríggjar greinir eru frá lesandi á masterstigi í løgfrøði (antin á masterútbúgvingini ella á stakskeiðum, og ætlanin er, at øll lesandi á master skulu geva grein út sum part av útbúgvingini.
RÁÐSTEVNUR
Hjalmar P. Petersen, lektari á Føroyamálsdeildini, hevur luttikið á symposiunum Gramatik i fokus við universitetið í Lund (6-7 februar). Heitið á fyrilestrinum: "Variation i dativ i færøsk".
TILTØK
Fyrilestur við Jens Bruun Kofoed professara verður í Auluni á Námsvísindadeildini mánakvøldið 3. mars, kl. 20. Evnið er: “Er tað vísindaliga møguligt at viðgera Gamla testamentið sum eina søguliga álítandi keldu?”
Les meira um tiltakið her
------------
Umsóknarfreistin til at søkja um yvirskipaðan stuðul eftir Nordplus skipanini er 3. mars 2014
------------
Umsóknarfreistin at søkja inn til lestur á Setrinum til komandi lestrarár eftir kvotu 2 er 15. mars 2014 á midnátt. Les meira her
------------
Næsti fundur í Vísindamót verður mánadagin 17. mars kl 15 í Jónas Broncks gøtu 25, stovuhæddin. Avtalað er, at fastir fundir liggja 3. mánadag í hvørjum mánað og altíð kl. 15.
Sí eisini lóg fyri Vísindamót, viðtikin á fundi 10. juni 2013
-------------
Í komandi ári eru hesir merkisdagar settir inn í árskalendaran, sí leinki.
FRÁBOÐAN
Tilmelding til INNANSETURS
Ert tú so óheppin ikki at hava móttikið tíðindabrævið? So er møguligt at melda til her.
Tilfar til INNANSETURS
Møguleiki er fyri at senda okkum kunningartilfar, sum tit meta eigur at vera við í INNANSETURS. Hygg nærri her.
Vit tilskila okkum rættin til at ritstjórna í tilfarinum. Tað er av týdningi, at INNANSETURS ikki skal innihalda persónsviðkvæmt tilfar.
Tá tú skrivar ein tíðindastubba, minst tá til at hava eina yvirskrift, eina lýsing, tíðspunkt, stað, fyrireikara og kontaktpersón.
Evstamark fyri tilfari til komandi tíðindabræv er mikudagin 26. mars 2014 kl 12.
Ritstjóri av INNANSETURS
Anna Katrin Matras


text:
APAN
Russel Edson
Oddfríður Marni Rasmussen týddi
Tú er ikki liðugur at eta apuna, segði mamman við pápan, ið hevði apuhár og blóð á kjálkaskegginum.
Eg havi fingið nokk av apu, græt pápin.
Tú átst ikki hendurnar, og eg havi gjørt nógv burturúr at skera leykringar uppá fingrarnar á henni, segði mamman.
Eg piði eitt sindur av pannuni, so eri eg mettur, segði pápin.
Eg havi proppað hvítleyk upp í nøsina, soleiðis sum tú vilt hava hana tilreidda, segði mamman.
Hví biður tú ikki slaktaran skera apuna sundur? Tú leggur alla á borðið hvørt kvøld; tað sama skallabrotið, tað sama svidna skinnið; sum ein, ið leið ein ræðuligan deyða. Hetta er ikki døgurði, hetta er ein líkuppskurður, ein kruvd apa.
Royn eitt stykki av tannhaldinum, eg havi fylt munnin við breyði, segði mamman.
Tví, tað sær út, sum hevur hon fullan munn av spýggju. Hvussu kann eg fáa meg til at bíta í kjálkan, tá ið breyð lekur út úr munninum? græt pápin.
Sker annað oyra av, tað er so krasað, segði mamman.
Hevði tú so for helviti latið apurnar í undirbuksir; ella bara eitt klovbind, rópti pápin.
Babba, hvussu fær tú teg sjálvan til at illgita meg fyri at síggja apuna sum nakað annað enn kjøt, rópti mamman.
Hvussu við rivunum, sum tú hevur bundið í ein boga um kynið? rópti pápin.
Sigur tú, at eg eri forelskað í hesum herviliga kríatúrinum? At eg vildi givið einum slíkum djóri mítt kvinnuliga op? At vit elskast á køksgólvinum, og so stingi eg hana inn í ovnin eftir at hava knúst skallan við einari steikipannu, fyri síðani at borðreiða hana fyri húsbónda mínum í teirri trúgv, at húsbóndin etur próvtilfarið um ótrúskap mín …?
Eg vil bara siga, at eg eri so forbanna troyttur av at eta apu hvørt einasta kvøld, græt pápin.
1976


text:
Læknin, ið drakk piss. Gentan,ið kom livandi frá at detta úr einum flogfari.
Í fyrstu bókini vann 5.b fótbóltskappingina.
Tað besta, Maggi veit, er at sparka bólt.
Fyri at fáa svimjimerki, skalt tú klára at: Svimja 25 metur - Kava niður á botn í hylinum - Bjarga skúlastjóra...
Fótbóltur, fótbóltur, fótbóltur, vinir, ósemjur og eitt sindur av kærleika.
Firvaldur er millum vakrastu skordýr í heiminum. Summarfuglur, mølur og heygsmaður eru allir firvaldar.
Frá rossum og fílum, sum flyta hermenn, til hundar, sum verða sendir úr flogførum,og delfinir, sum leita eftir...
Farbróður David Balfour, tann óreini og grammi Ebenezer Balfour, selur David sum træl og vónar harvið at vera ...
Strutsurin verður so hugtikin av snorinum, at hann fer til gongu at vita, hvat fjalir seg við endan á snorinum...
Tað besta, Maggi veit, er at sparka bólt.
Tvær heilar vikur sunnanfyri. Hvítur sandur, bláur sjógvur.
Tað tykist, sum tað aldri fer at eydnast fátæku Cosette at flýggja frá teimum harligu Thénardier-hjúnunum.
Trý systkin Linus, Maja og Oskar. Átta, tíggju og tólv ár.
Tað besta, Maggi veit, er at sparka fótbólt.
Hetta er søgan um eitt foreldraleyst barn. Eina móður-og faðirleysa gentu, sum er víðagitin.
Tað hendir so nógv ónt í London. Ein hóttandi skapningur, sum eitur Edward Hyde, gongur runt í gøtunum. Hann l...
Beinta veit, hvat Sára hevur verið fyri, men hon er tann einasta, sum veit, og hon hevur lovað einki at siga.
Hesa ferð koma systkini Teitur og Sigrið í rættiliga álvarsligar trupulleikar, tí tey koma í hóslag við rúsevn...
Teitur og Ólavur fara ein dagin í sirkus, har teir síggja ein hypnotisør, sum fær tveir menn at goyggja.
Teitur rennur niðan trappurnar.
Eldur er í hurðum og veggjum.
Nú verður skúlaveitsla, og Beinta og Sára hava glett seg og lagt ætlanir í mánaðir.
Teir vita, at tað er vandamikið, teir tora illa, og kortini gera teir tað: Festa í fjúsið og tveita dynamittið...
Eg havi hugsað um hatta, tú segði um Linu.' Andrea kemur yvir til Simonu og gongur aftan á henni niðan í floks...
Hetta er klassikari eftir Charles Dickens um fátæka smádrongin, sum ongan góðan eigur.
Lúr inn í heimin undir sjónum og uppliv og lær um dýr og plantur, ið har liva.
Kári hevur nógv at halda skil á.
Pápi hansara drekkur heldur nógvar øl, og ein dagin kemur stóribeiggin, Háku...
Á Kanariuoyggjunum hitta teir Marjuna og Nannu – og ein hvínandi og svangan hund, sum tey vilja hjálpa.
Froya er og ferðast í Svøríki saman við mammuni og systrunum, har tær sigal við kano.
Vit fara við Frankenstein ígjøgnum ymisk fjallalendi og yvir fryst høv.
Ein elligamal óndskapur hungrar eftir nýggjum blóði. Kunnu Jónatan og vinirnir vinna á óndskapinum?


text:
1. Málsetningur skúlans
Skúlin er livandi, kveikjandi og skapandi
Skúlin er ein kommunalur og mentanarligur amboðskassi
Hann er:
- Mentanarskapandi - fyri lærd sum leik
- Mentanarberandi - bera mentanina út til fólkið
- Mentanarvarðveitari - lívga um tað skapta, ansa eftir, at tað ikki ferst, men tó laga seg, til verandi samfelag.
Mentanararvur Mentan er livandi – flytur seg – broytist, men skal hava tað gott. Tað má ikki arbeiðast upp á gjøt, miðleyst og uttan nakra samskipan, um so er, kann óbótaligur skaði standast av hesum. Vandi fyri mentanarstýring.
Mentan er sálin í samfelagnum
Frítíðin- at vera menniskja
- at hava møguleikar
- at taka av avbjóðingum og mennast
Skúlin fyri øll!
2. Undirvísingin
Tann almenna fríðtíðarundirvísingin og frítíðarvirksemi annars, sum fylla meginpartin av kvøldskúlavirkseminum, fevna millum annað um hesar lærugreinar: spinning, plantuliting, skaftvevnað, rammuvevnað, myndavevnað, tøving, tilskering, seyming, binding, hekling, patchwork, brodering, bókbinding, smíð, dreying, skera í træ, gera modellbátar og skip, glaslist, umvæla og polstra gamlar møblar. Harumframt er frálæru fimleiki, talvi, matgerð, ættargransking, teldulæru, sjónleik, støddfrøði, føroyskum, íslendskum, enskum, fronskum, sponskum, russiskum, tónleiki, kórsangi v.m.
M.a. fíggjar kvøldskulin meginpartin av virkseminum hjá GHM, Havnar Hornorkestri, Havnarkórinum, kórinum Glymur, Kamarkórinum og kórinum Sólarmagn.
Tann serstaka frítíðarundirvísingin fevnir um
- at skúlin hevur royndarfyrireikandi undivísing í 10. flokki, sum endar við próvtøku. Endamálið er at næmingar, ið ikki hava eitt tílíkt prógv fáa høvi at fáa eitt slíkt og eisini hava næmingar møguleikan at betra um próvtøluni, ið tey hava framman undan. Nógv dømi eru um næmingar, sum soleiðis seinni hava tikið hægri útbúgving.
Í skúlaárinum 2015-2016 verður møguleiki at velja 4 HF-staklærugreinir. Hetta fyri at hjálpa teimum í vænta ávísa lærugrein til víðari lestur. Talan er um støddfrøði A og B, evnafrøði C og sálarfrøði á C-støði. Allar lærugreinirnar enda við próvtøku.
- Undir serundirvísing hevur skúlin nógv tilboð fyri brekað,- menningar- og rørslutarnað. Sum dømi kunnu nevnast skeiðsvirksemi hjá ÍSB, Verkstaðnum Vón, Ælaboganum, Sjeystjørnuni og svimjing í Gundadali. Eisini ymiskur ítróttur, sum t.d. boccia, borðtennis og fótbóltur eru millum tilboðini til henda bólk. Hesi tilboð eru bøtandi og fyrilitarlig.
- Yrkiskend undirvísing fevnir um dugnaskaparroynd í sigling, dugnaskaparroynd fyri frítíðarsiglarar (bátar og skip upp til 20 tons), dugnaskaparútbúgving í motorpassing og S.R.C.–skeið (VHF).
Hesi skeið enda øll við próvtøku. Dugnarskaparroyndin í sigling gevur førleika at føra skip upp til 24 metrar long út á 200 fjórðingar, meðan dugnakaparroyndin fyri frítíðarsiglarar gevur førleika at føra skip upp til 20 tons.
Frítíðarvirksemi Er ætlað børnum og ungum upp til 25 ára aldur. Frítíðarvirksemi er ikki vanlig undirvísing sum í hinum lærugreinum, men meira ætlað sum ein aktivering av næmingunum, har lærarin er ígongdsetari.
Skúlaárið
Skúlaárið fylgir í stóran mun fólkaskúlanum, tó við ávísum undantøkum.
Almenn frítíðarundirvísinger frá sept./okt. til páskar, meðan tónleikur, undirvísing í føroyskum máli og mentan fyri útlendingar og próvtøkulærugreinirnar halda fram til mai/juni mánað.
Royndarfyrireikandi lærugreinir – so sum 10. fl., H.F.-fyrireiking o.a. – er alt skúlaárið og endar við próvtøku í juni mánaði.
Skeiðini á Vinnuháskúlanum enda somuleiðis við próvtøku í mai mánaði.
Vanliga kvøldskúlaundirvísingin endar við stórari framsýning í Eysturskúlanum og í Kollafjaðrar Skúla, við handaligum arbeiði, tónleiki og sangi.
Framsýningin hevur sera stóran áhuga millum manna, nógv verður tosað og skrivað um hana. Eini 5- 7.000 vitjandi hava vitja seinastu árini.
Skipanin


text:
Norðuramerika
Norðuramerika er ein heimspartur. Norðuramerika eru londini Sambandsríki Amerika, Kanada og Meksiko, umframt heimsins størstu oyggj, Grønland. Í seinastu ístíð lá mikil ískappi um meginlandið, sum sumstaðni brýndi niður landslagið, dýpti láglendið við Stóruvøtn og legði eitt jaður av fruktagóðari mold oman á víðu grasfløturnar í Miðvestri. Klettafjøll eru norðan úr Alaska og suður í New Mexico eru ryggurin í meginlandinum. Eystanfyri eru Appalachiafjøll, og eystan og sunnan tey er lág strond. Í Eysturkanada er Kanadaskjøldur, ein ovurstór lægd við gomlum, niðurruddum fjøllum, sum nú liggja undir mold. Oyðimerkur eru í útsynningspartinum í USA og suður í Norðurmeksiko.
Fólkið í hesum heimsparti var einaferð upprunafólk - indiánar, sum livdu av tí, náttúran gav. Næstan alt fólkið har nú á døgum eru eftirkomarar hjá niðursetufólki, sum eru flutt hagar seinastu 400 árini. Sterkasta landið, bæði tá vit hugsa um fólkatal og vælferð, er USA, ríkasta land í heiminum. Norðan fyri USA er ovurstóra Kanada. Her býr ikki so nógv fólk, tí at har er berligari, kaldari og harðførari enn hjá grannanum fyri sunnan. Bæði londini vóru einaferð bretsk hjálond, og meginparturin av fólkinum talar enskt. Í Meksiko talar fólkið spanskt, tí at fyrr var Meksiko spanskt hjáland. Hóast nógv olja og gass eru í Meksiko, er landið fátækt.
Norðuramerika er ein av ótættast bygdu heimspørtunum í heiminum. Stívliga tveir triðingar av fólkinum búgva í USA. Næstflest fólk búgva í Meksiko, minst er í Kanada. Fyrr búði mesta fólkið í USA í eystara parti í landinum, men seinastu fimmti árini eru mong flutt til lýggjaru ríkini fyri sunnan og vestan (t.d. Kalifornia, Arizona og Texas). Soleiðis hevur eisini verið í Kanada, fólk eru flutt av eysturstrondini og til Stóruvøtn og til dømis Toronto í Ontario, ella tey eru flutt til býir á vesturstrondini, til dømis Vancouver í British Columbia.
Tilflytarar eru komnir í stórum tali til Norðuramerika, helst úr Evropa, men eisini úr Suðuramerika og Asia. Øll fóru ikki, tí at tey ætlaðu tað. Svarta fólkið í Amerika er ættað frá afrikonsku trælunum, sum við valdi vórðu fluttir til Amerika frá 1619 til 1808 at arbeiða í lundunum. Trælahaldið varð ikki avtikið fyrr enn í 1865. Afroamerikanarar, sum tey svørtu verða nevnd, fáa størri og størri ávirkan í amerikanska samfelagnum.
Øll trý londini í Norðuramerika eru sambandsríki. Tað er, at londini eru skift sundur í fleiri ríki. Hesi ríki hava egið lóggávuvald og senda eisini umboð til sambandstingið, so at øll kunnu verða við at gera av, hvussu landið skal verða stýrt.
Lond í Norðuramerika[rætta | rætta wikitekst]
- Anguilla (hoyra til Bretland)
- Antigua og Barbuda
- Aruba (hoyrir til Niðurlond)
- Amerikonsku Jómfrúoyggjar (hoyra til USA)
- Bahamasoyggjar
- Barbados
- Belis
- Bermuda (hoyra til Bretland)
- Bretsku Jómfrúroyggjar (hoyra til Bretlandi)
- Caymanoyggjar (hoyra til Bretland)
- Dominika
- Dominikanalýðveldið
- El Salvador
- Grenada
- Grønland (hoyrir til Danmark. Landafrøðiligani partur av Norðuramerika, men søguliga og politiskt partur av Evropa.)
- Guadeloupe (hoyrir til Frakland)
- Guatemala
- Haiti
- Honduras
- Jamaika
- Kanada
- Kosta Rika
- Kuba
- Martinique (hoyrir til Frakland)
- Meksiko
- Montserrat (hoyrir til Bretland)
- Niðurlendsku Antilloyggjar (hoyra til Niðurlond)
- Nikaragua
- Panama
- Puerto Riko (hoyrir til USA)
- Sankt Kitts og Nevis
- St. Lusia
- Saint-Pierre og Miquelon (hoyra til Frakland)
- St. Vinsent og Grenadinoyggjar
- Trinidad og Tobago
- Turks- og Caicosoyggjar (hoyra til Bretland)
- USA


text:
Nøgdsemi við avrikini hjá samgonguni – men enn mangla nøkur avgerandi mál at avgreiða
Aðalfundurin hjá Suðurstreymoyar Tjóðveldisfelag varð hildin 15. mars í hølunum hjá Havnar Arbeiðskvinnufelag.
Tvey nevndarfólk stóðu fyri vali, Kaj Joensen og Katrin Kallsberg. Bæði vóru tey afturvald.
Varalimirnir í nevndini gjørdust Torbjørn Jacobsen og Annita á Fríðriksmørk.
Liminir í nevndini eru sostatt: Emil Hermansen, formaður, Vígdis Johannesen, Kaj Joensen, Ólavur Dalsgarð og Katrin Kallsberg. Varalimirnir gjørdust: Torbjørn Jacobsen og Annita á Fríðriksmørk.
Nevndin skipar seg seinri í dag.
Eftir aðalfundin greiddi floksformaðurin, Høgni Hoydal, frá politisku støðuni í løtuni, og var eftir hetta høvi hjá fundarfólkunum at seta spurningar og kjakast um ymiskt politisk viðurskifti í breiðum høpi.
Kristina Háfoss og Annita á Fríðriksmørk luttóku eisini í kjakinum.
Tað var gott lag á fundarfólkinum, og at enda varð tjóðsangurin sungin.


text:
Statoil borar seg til nýtt vónbrot í Barentshavinum
Statoil hevur rent seg í eitt nýtt vónbrot í Barentshavinum, har tað higartil ikki hevur eydnast at finna olju. Norska oljufelagið hevur júst endað kanningar sínar í arktiska farvatninum í 2017 við enn eini boring av einum brunni, ið vísti seg at vera turrur.
Statoil hevur í ár leitað eftir olju í fimm leitibrunnum í Barentshavinum. Bert ein av teimum, Kayak, hevur givið eitt sindur av úrtøku. Hinir vóru allir turrir.
Tað upplýsir norska oljudirektoratið.
Sambært Statoil hevur leitingin í Barentshavinum verið bílig í ár, og tí verður roknað við, at Kayak-fundurin einsamallur kann rinda fyri útreiðslurnar. Hann liggur upp at Johan Castberg-økinum, og fevnir um 25 til 50 mió. tunnur av olju.
Norska oljufelagið kann samstundis fegnast um eitt spildurnýtt fund upp á 130 mió. tunnur á bretska landgrunninum í Norðsjónum.
Kelda: shippingwatch.dk


text:
Nú siti eg her, jólaaftansdag sum øll hini keðiligu fólkini, sum ikki hava nakað lív og spilli mína tíð á netinum.
Eg havi í allan desembur mánað, novembur og eisini nakað av oktobur lisið um "kríggið um jólini"
yviri í USA. Summir amerikanarar eru altso eitt sindur meira enn løgnir. Teir halda tað, at gudloysingar ikki kunnu halda jól, og teir fáa ilt í reyvina av, at ein gudloysingur sigur "happy holidays" í staðin fyri "Merry Christmas". Hjá teimum sipar jólaheilsanin jú beinleiðis til kristnu bakgrundina, og tey hava jú so nógv fólk har yviri, sum ikki eru kristin (muslimar, jødar, heidningar osfr). Tí eru handlar og nógv fólk soleiðis generelt farin at siga "happy holidays", og sipa tá til hesar ymisku hátíðirnar, sum tey ymisku fólkini hava um veturin. Nærum allir átrúnaðir hava eina hátíð á miðjum vetri, og hetta er sjálvasagt tí at tá tað er myrkast og kaldast, hjálpir tað so væl at minnast, at tað skjótt fer at blíva ljóst aftur. Sum onkur segði "Axial tilt, is the reason for the season".
Nå, men aftur til kríggið um jólini. Hetta eru serliga fanatisk kristin har yviri, sum hava avgjørt, at gudloysingar eru í ferð við at oyðileggja jólini við at skúgva kristna boðskapin til viks, og heldur fokusera uppá materiellu virðini. Nógvir gudloysingar hava tíbetur víst hesum fjasinum aftur
við at vísa á hvussu teir halda jól, og hvussu hetta á ongan hátt oyðileggur jólini. Tað er faktiskt so, at gudloysingarnir uppá ongan hátt hava tikið lut í krígnum, og hava sum so bara gjørt tað teir altíð hava gjørt og lati hesi fanatisku kristnu um at rópa og geyla í frið og náðum. Sjálvt "militant atheist", PZ Myers heldur at kríggið um jólini er ein joke, og hevur onki ímóti at siga "Merry Christmas", men hann boðar eisini glaður og fróður frá at gudloysingarnir hava vunnið
, hehe.
Til allar seinast, nú eg havi gjørt mær so stóran ómak at spilla amerikanararnar út, so vil eg líka vísa á eina keldu her úr Føroyum, sum eisini heldur seg skula kríggjast um jólini. Og enn einaferð er tað ein kristin trúgvandi, sum ikki vil hava gudloysingarnar uppí part:
Eg veit ikki um tit skilja hetta. men eg vildi hildið, at finnist ein sannur ateistur, so heldur hann avgjørt ikki jól, líka lítið sum eg kundi funnið uppá at farið pílagrímsferð til Mekka í hesum døgum.
-John
Eg havi onki at siga til hansara meining um hvat ateistar skulu og ikki á jólum, tí hann kann halda hvat hann vil. Nú fari eg at pynta jólatræð, so fari eg at drekka meira kaffi og hugna mær saman við familjuni. Aftaná tað fara vit at pakka gávur út, og so fara vit at eta gás. Kanska onkur ferð í kirkju, og um tað ikki var tí eg var so dovin, so fór eg kanska við. Hugnaligt at hoyra smábørnini syngja jólasangir í kirkjuni. Hinvegin er tað jú onkur sum skal leggja gávurnar undir træðið, hava eyguni við sósini og annars gera klárt til alt jólahalløjið. Tað kann eg so passaligt gera, tá eg nú ikki fari oman at sova til jólaprædikuna í kirkjuni meðan eg bíði eftir at børnini fara at syngja.
Gleðilig jól!


text:
Tey siga mær, at vinmenninir hjá beiggja mínum venda í hurðini á flogvøllinum, um teir síggja meg. Eg havi prøvað alt, millumlendingar í Bergen og á Egilstøðum, tí ikki hevur verið lendandi í Vágum vegna vind ella mjørka. Eg havi sitið heilar dagar í Kastrup av somu orsøk, Einaferð fekk flogfarið, sum eg skuldi við til Keypmannahavnar enntá ikki lent orsaka av kavaódn, og tí endaðu vit við at millumlenda í Billund, og bíða eftir betri veðrið.
Serliga ring var tann eina ferðin tá eg skuldi til Íslands via Danmark, tá vit skuldu avstað úr Føroyum fóru vit í flogfarið sum vant, men so brendi hann á við stormi inn á síðuna av breytini, og vit sluppu ikki avstað. Har sótu vit so og gánaðu í flogfarinum í trý korter, tá vindurin endiliga vendi, men vit vóru ikki meira enn komin upp í luftina, tá vindurin aftur vendi, og flogarið fór bóltandi niður móti Sørvági. Við meira enn vanligum dugnaskapi, fekk flogskiparin tó bjarga okkum úr vissa deyðanum (soleiðis kendist tað), men havaríkomissiónin varð sett at kanna málið. Tá vit so endiliga rættiliga skelkaði lendu í Keypmannahavn, gjørdist greitt fyri mær, at flogfarið til Íslands var seinkað nógvar tímar, tí tað ikki var lendandi í Keflavík.
Á heimferðini, hevði er fornøjlisi at skula upp á miðjari nátt, fyri at fara til Keflavíkar. Eg var enntá so framsíggin (kavaódn var), at eg fekk hoteldiskin at kanna, um fráferðin var útsett, men tað var hon ikki. So eg, Magni Arge og onnur góð fólk, fóru við bussi í kavaódn á miðjari nátt móti Keflavík, stuttligur túrur, Magni Arge er festligur, tá góða lag er. Vit komu fram í øllum góðum, og enn sá alt normalt út á skerminum, men í somu løtu vit traðkaðu fram móti innskrivingardiskinum, so skifti skermurin: Fráferðin varð flutt tveir tímar.
Eitt sindur irriteraðir men mest bara móðir, settu vit okkum at bíða, mest av øllum hálvsovandi, ein tími gekk, og hálvur annar, so skifti fráferðin knappiliga aftur, somuleiðis tveir tímar fram, og soleiðis gekk tann dagurin. Vit frættu, at flogfarið var rakt av snarljósinum, tá tað hevði sett seg kvøldið fyri.
Seint út á seinnapartin sluppu vit endiliga avstað, men tá var síðsta Føroyaflogfarið longu farið úr Keypmannahavn, og eg mátti á hotel at sova, inntil eg endiliga slapp heim við bert miðal turbulensi morgunin eftir.
Eg havi annars eisini verið á einum av teimum nógv umrøddu flapstúrunum, har vit trygdarlendu í Bergen (trygdarlending, hetta var ein av meira desperatu re-brandingunum, tað var ikki gott fyri Atlantic, at man neyðlendi annanhvønn túr, so tí kom hugtakið trygdarlending inn í føroyska málið). Tað var nokkso vilt, við høvdinum í hondunum og jeg skal gi’ dig. Men vit yvirlivdu, sjálvt um tað er nokkso forskrekkiligt, tá man ferðast við smáum børnum. Næstu ferð vit skuldu flúgva, setti næstyngsti sonurin seg beint í trygarstøðu, tá vit komu umborð á flogfarið.
Eg minnist eisini ein annan túr……Ná shit, nú var battaríið á telduni uppi, so nú sitið eg á einum Scandic Hotel í Bergen, har var ikki flúgvandi í kvøld, so vit skulu gista her, og flúgva aftur haðani kl. 10.45 í morgin. Eitt sindur keðiligt, at eingin stikkkontakt er umborð, soleiðis, at man kann seta telduan til umborð. Men líkamikið, nú eru børnini koyrd í song, og eg havi avlýst teir fundir, ið eg skuldi til í morgin. Fitt fólk, starvsfólki umborð á flogfarinum. Tey duga ótrúliga væla at halda seg so postiv og fitt, hóast hetta ivaleyst er minst líka irriterandi fyri tey, sum fyri okkum.
Men, eg skuldi siga frá einum øðrum túri, eg minnist ikki nær tað var, men vit vóru á veg inn yvir Sørvág, tá ein hvirla næstan vendi flogfarinum við, og eg sá tað skeivu síðuna av bygdini gjøgnum vindeyga, og mest sum fann frið við mær sjálvum, og staðfesti fyri einum neyðars donskum pedagogik lærara, sum sat við síðuna av mær, “Vi klarer den ikke”, neyðardýrið tók tað ikki so pent, og mátti meira ella minnið hjálpast úr flogarinum løtu seinni, tá ein av okkara ótrúliga dugnaligu flogskiparum hevði bjarga okkum, hvussu teir bera seg at skilji eg slettis ikki.
Ná, nú man vera best at fara at leggja seg, tíðliga upp í morgin, og so er bara at vóna, at veðrið er vorðið betur har heima tá, so eg aftur sleppi á klettarnar.


text:
Tíðindi/Greinar
3. mai 2017
Í viðtøkum Føroya Lærarafelags stendur millum annað, at “Endamál Føroya Lærarafelags er at røkja starvsligu, lønarligu og uppalingarligu áhugamálini hjá fólkaskúlalærarum í Føroyum, at styrkja og stimbra samanhaldið, at arbeiða fyri menning fólkaskúlans....”
Føroya Lærarafelag hevur, sum stendur skrivað, endamál at røkja starvsligu áhugamálunum hjá lærarunum. Sjálvsagt uppliva vit til tíðir trupulleikar og trupul tíðarskeið. Men sær lærarin, at okkurt verður gjørt við trupulleikan, varðveitir lærarin neistan og motivatiónina.
Hvør einstakur lærari eigur at verða hoyrdur og virdur, samstundis sum hann fær álit og viðurkenning, tá ið tað krevst. Tað er motiverandi fyri læraran. Og tað er nakað, ið næmingar og starvsfelagir merkja jaligt.
Lærarar skulu ikki at góðtaka at fáa ov nógva ábyrgd uttan at fáa løn og ávirkan. Tað vildi eingin annar fakbólkur í okkara parti av heiminum góðtikið.
Føroya Lærarafelag fer altíð at arbeiða fyri at tryggja, at myndugleikar og leiðslur halda og virða starvsliga partin.
Eisini mugu vit ásanna, at leiðslur til tíðir heldur ikki hava tað lætt í mun til játtan og annað. Men eitt minsta krav er, at virðingin og tónin er góður og tveyvegis millum leiðslu og lærara.
Menna og betra próvtøkuháttin
Í viðtøkuni oman fyri stendur eisini, at eitt endamál er “....at arbeiða fyri menning fólkaskúlans”. Eitt breitt endamál, sum øll kunnu taka undir við. Í hesum sambandi havi eg hug at venda mær til próvtøkuhættirnir í teimum smærru lærugreinunum, sum vanliga eru 2 tímar um vikuna.
Ein háttur at menna hendan partin í fólkaskúlanum, er, eftir mínum tykki, at broyta próvtøkuháttin í hesum lærugreinunum.
Í teimum størru lærugreinunum nýta flestu skúlarnir synopsupróvtøku, har næmingurin í ávísan mun sleppur at velja eitt sjálvvalt evni. Hetta er gongda leiðin fram eisini í teimum smærru lærugreinumum, bæði tí tað tykist motiverandi fyri næmingar á øllum fakligum støði, og at miðnámsskúlar og hægri lærustovnar ganga hesa leið í flestu lærugreinunum.
Nýggja lærugeinin, samfelagsfrøði, fer væntandi at hava ein próvtøkuhátt, sum er býttur í tveir partar: Eitt sjálvvalt evni (undir yvirskipaðu økjunum politikki, búskapi ella sosiologi), har næmingurin skrivar eina lítla framløguætlan og leggur síðan fram um evnið í nakrar minuttir. Seinni parturin er at fáa spurning/ar úr kendum tilfari, sum hann hevur fyrireikað í skúlatíðini og heima.
Hetta er gongda leiðin í smærru lærugreinunum í 9. flokki, tí hetta er nútíðarhóskandi og motiverandi – eisini fyri læraran.


text:
Sáttmáli millum Fíggjarmálaráðið og Føroya Lærarafelag 2015 til 2017
1. Kapittul
§ 1. Øki
Sáttmálin er fyri lærarar í føroyska fólkaskúlanum og onnur, nevnd í avtaluni um, hvussu lærarastørv verða flokkað og lønt.
Stk. 2 Sáttmálin er ikki fyri tænastumenn, tænastumenn sum fáa bíðipening og tænastumenn við eftirløn.
2. Kapittul
§ 2. Setan
Kapittulin er um lærara, sum er settur í starv í 3 mánaðir ella longur. Starvið er fast starv ella tíðaravmarkað.
§ 3. Setanarbræv
Í seinasta lagi 14 dagar eftir setanina fær lærari setanarbræv. Í setanarbrævinum skal standa:
1. navn og bústaður hjá setanarmyndugleikanum og tí setta,
2. nær setanin tekur við,
3. galdandi sáttmáli millum omanfyri nevndu partar at ganga eftir,
4. starvsheiti,
5. byrjanarløn (grundløn umframt fastar viðbøtur og/ella ískoyti),
6. eftirlønargjald,
7. starvsaldur og seinasta broyting í starvsaldri,
8. uppsagnartíð frá arbeiðsgevara og setta,
9. setanarbrotpartur, arbeiðstíð
10. frítíð við løn og frítíðarískoyti,
11. setanarøki og
12. arbeiðsstaður/staðir í løtuni. (Viðmerkjast skal, hvar høvuðsstarvsstaðurin er).
§ 4. Løn
Lønin er ásett í lønartalvum galdandi fyri henda sáttmála.
Stk. 2. Lærarastørv verða flokkað eftir avtaluni um, hvussu lærararstørv verða flokkað og lønt.
Stk. 3. Lønin verður eftir setanarbroti og starvsaldri, sum eftir § 3 verður tilskilað í setanarbrævinum.
Stk. 4. Lønin verður goldin mánaðarliga afturút og í seinasta lagi síðsta dag í mánaðinum, sum peningastovnarnir hava opið. Teir lærarar, sum vóru í starvi 10. juli 1998 og sum eru forútløntir, halda fram sum forútløntir, til teir fyrstu ferð fara úr starvi ella fáa farloyvi við ongari løn í eitt ár ella longur.
§ 5. Starvsaldur
Lærari fær roknaðan fullan starvsaldur, hevur hann í minsta lagi hálvt starv. Er talan um minni enn hálvt starv, verður starvsaldurin roknaður lutfalsliga.
Stk. 2. Lærari er tvey ár á hvørjum lønarstigi.
§ 6. Farloyvi
Lærari kann fáa farloyvi við ongari løn, tá ið tað gongur ikki ímóti skúlans áhugamálum. Fær lærari farloyvi til útbúgving, ella eftirútbúgving, kann hann fáa frí við løn ella niðursettari løn. Farloyvi kann verða givið í upp í 2 ár hvørja ferð, tó í mesta lagi í 4 ár, og hevur skúlin skyldu til at hava starv til hansara, tá ið farloyvið er av. Lærari, sum hevur starvast longur enn 5 ár, skal alt tað ber til altíð hava rætt til minst 1 árs farloyvi.
§ 7. Eftirløngjald
Í eftirlønargjaldi verða goldin 17% av eftirlønargevandi lønini.
Stk. 2. Arbeiðsgevarin rindar eftirlønargjaldið í felags (kollektiva) eftirlønarskipan, sum sáttmálapartarnir í serstakari avtalu eru samdir um.
Stk. 3. Fyri lærara, sum onkursvegna ikki kann verða við í eftirlønartryggingarskipan, tí t.d. heilsan bilar, skal eftirlønargjaldið verða goldið í eina uppsparingarskipan, sum sáttmálapartarnir semjast um.
Stk. 4. Lærari kann gera avtalu við arbeiðsgevaran um at rinda meir í eftirlønargjaldi. Lønin verður so lækkað samsvarandi.
Stk. 5. Lærari, sum hevur í minsta lagi setanarbrot 0,44, fær eftirlønargjald. Lærari, sum hevur setanarbrot í skúlanum minni enn 0,44, men hevur meira enn hetta samanlagt við aðrari setan í antin í forskúlanum ella skúlanum, fær eftirlønargjald.
Stk. 6. Eftirlønargjaldið verður flutt samstundis, sum lønin verður útgoldin.
§ 8. Barnferð
Lærari, ið er við barn, eigur at siga stovninum frá í minsta lagi 3 mánaðir, áðrenn hann væntar at eiga.
Stk. 2. Lærara verður veitt full løn fyri tíðina, frá tí hann gerst óarbeiðsførur, tó í mesta lagi í 8 vikur áðrenn hann væntar sær at eiga og tilsamans í 24 vikur. Harafturat kann hann fáa frí við ongari løn og við ongum missi í starvsaldri í 5 mánaðir.
Stk. 3. Umframt nevndu sømdir í stk 2, kann lærari fáa upp í 6 mánaða sjúkrafrí, tá ið hann við læknaváttan prógvar, at tað fyri fostur og/ella seg sjálvan stendst heilsuvandi av at vera í starvinum. Í slíkum umstøðum verður veitt honum full løn. Í serligum umstøðum kann setanarmyndugleikin gera av at veita meiri enn 6 mánaða sjúkraløn.
Stk. 4. Ættleiðir lærari (konufólk) barn, fær hann eftir umsókn tænastufrí upp í 24 vikur við løn.
Stk. 5. Fellur partur av teimum 24 vikunum í stk. 2 í summarfrítíðini, verður farloyvið (tær 24 vikurnar) longt so nógvar dagar, sum falla í summarfrítíðini, tó í mesta lagi 5 vikur.
Stk. 6. Lærari, ið verður pápi, kann eftir umsókn fáa frí í ein mánað við ongari løn. Soleiðis er eisini, ættleiðir hann barn.
§ 9. Sjúka
Er lærari fyri sjúku ikki førur fyri at koma til arbeiðis, verður hetta at rokna sum lógligt forfall. Er hann sjúkur í meira enn 2 vikur, kann vera kravt, at arbeiðsgevarin fær at vita frá lækna um útlitini fyri arbeiðsføri. Arbeiðsgevarin rindar læknaváttanina.
Stk.2. Hevur lærari í 12 fylgjandi mánaðir fingið løn undir sjúku í 120 dagar tilsamans, kann lærarin verða sagdur upp við 1 mánaðar freist at fara úr starvi, tá fyrsti heili mánaðurin er av. Hetta treytað av, at uppsøgnin verður givin beint eftir teir 120 sjúkradagarnar, og meðan lærarin framvegis er sjúkur.
Stk. 3. Tá ið lærari er sjúkur, skal støða verða tikin til, um útlit eru fyri, at hann innan rímiliga tíð verður førur fyri at røkja starvið aftur á fullgóðan hátt. Gevur læknaváttanin onga vón um, at lærarin vinnur heilsuna aftur, verða stig tikin at loysa hann úr starvinum.
Stk. 4. Lærari kann fáa frí við løn, tá ið barn/børn hansara er/eru sjúk, tó í mesta lagi í 2 dagar hvørja ferð og í mesta lagi tilsamans 10 dagar um árið. Eigur hann fleiri enn 2 børn undir 10 ár, kann hann fáa frí upp í 20 dagar í einum skúlaári.
§ 10. Uppsøgn
Verður lærari sagdur úr starvi, galda ásetingarnar um uppsøgn í løgtingslóg um starvsmenn.
Stk. 2: Ætlar setanarmyndugleikin at siga lærara úr starvi, skal ætlanarskriv um uppsøgn verða latið til ummælis við minst 14 daga freist. Føroya Lærarafelag fær fráboðan um, at ætlanarskriv er sent læraranum.
Stk. 3: Uppsagnarfreistin hjá álitisfólkum verður longd við 3 mánaðum.
§ 11. Eftirsitiløn
Tá ið lærari doyr í tænastutíðini, eiga hjúnafelagi/samlivari ella børn undir 21 ár, sum hann uppiheldur, rætt til løn samsvarandi uppsagnartíðini, minst 3 mánaðir, tó hægst 6 mánaðir. Eftirsitilønin er seinast útgoldna mánaðarlønin. Lønin í mánaðinum, tá ið lærari doyr, verður ikki roknað upp í eftirsitilønina.
§ 12. Frítíðarløn
Frítíð er eftir løgtingslóg nr. 30 frá 7. apríl 1986 um frítíð við løn við seinni broytingum. Innvinningarárið er skúlaárið.
§ 13. Yrkisfelagsarbeiði
Álitisfólk og nevndarlimir kunnu ikki verða uppsøgd, uttan at uppsøgnin hevur verið til viðgerðar millum Fíggjarmálaráðið og Føroya Lærarafelag.
Stk. 2. Nevndarlimir og eykanevndarlimir í Føroya Lærarafelag kunnu fáa farloyvi við løn og fríum vikari til nevndararbeiði. Umsókn verður at senda tænastuligan veg í hvørjum einstøkum føri, í góðari tíð frammanundan. Tílíkt farloyvi kann eisini verða avtalað sum niðursett arbeiðstíð í eitt hálvt ella eitt heilt skúlaár. Umsóknir um niðursetta arbeiðstíð verða at viðgera við vælvild, hóast tær skuldu komið seinni enn vanliga freistin.
Stk. 3. Fer samanlagda tímatalið í stk. 2 upp um 950 tímar í einum skúlaári, kunnu nevndarlimir og eykanevndarlimir fáa farloyvi við ongari løn til nevndararbeiði út yvir tað.
Stk. 4. Gjørt verður upp og avroknað eina ferð um árið, við skúlaársenda.
§ 14. Samstarvsráð
Nevndarlimir í Føroya Lærarafelag verða umboðaðir í einum samstarvsráði millum Føroya Lærarafelag og fólkaskúladeildina í Mentamálaráðnum, eftir semju frá 1993 og reglum, sum sáttmálapartarnir eru komnir ásamt um.
3. Kapittul
§ 15. Fyribilssetan
Kapitlið er um lærara, sum er settur sum avloysari, tí at lærari er sjúkur ella er burtur av øðrum grundum og um lærara, sum er settur í annað fyribilsstarv í styttri tíð enn 3 mánaðir.
§ 16. Løn
Fyribilssettur lærari fær tímaløn sum ásett í avtaluni um, hvussu lærarastørv verða flokkað og lønt. Hevur lærarin fasta tímatalvu og er setanin longri enn ein mánað, fær hann mánaðarløn. Verður setanin longd soleiðis, at hon tilsamans verður longri enn 1 mánað, verður goldin mánaðarløn frá tí degi, hetta er greitt.
Stk. 2. Fyri hvønn undirvísingardag, lærari verður boðsendur at møta, verður útgoldið í minsta lagi løn fyri 3 undirvísingartímar.
§ 17. Barnsburður, ættleiðing og sjúka
Fyribilssettur lærari kemur undir javnstøðulógina, løgtingslóg nr. 48 frá 3. apríl 2001 um barsilsskipan og dagpeningalógina.
§ 18. Uppsøgn
Setanin hjá fyribilssettum kann enda frá einum degi til annan. Setanin er av við ongari fráboðan, tann dagin avtalað varð, tá ið lærarin varð settur í starv. Setanin kann verða longd, og verður tá at roknað sum ikki slitin.
§ 19. Aðrar setanartreytir
Fyri tímalønt galda annars hesar ásetingar í 2. kapitli:
1. § 3 um setanarbræv
2. § 4, stk. 4 um lønarútgjalding
3. § 12 um frítíð
4. § 14 um samstarvsráð.
4. Kapittul
§ 20. Gildiskoma og uppsøgn
Sáttmálin er í gildi frá 1. oktober 2015. Sáttmálin kann verða sagdur upp við 3 mánaða freist, tó í fyrsta lagi til at fara úr gildi tann 1. oktober í 2017.
Á Argjum tann 4. mars 2016.
Føroya Lærarafelag Fíggjarmálaráðið


text:
Vestmanna
Vestmanna er ein bygd í Føroyum, sum liggur á vestursíðuni av Streymoynni. Vestmanna er eisini ein kommuna. Alt sambandið millum Vágar, og floghavnina í Vágum, og restina av Føroyum gekk fyrr um Vestmanna. Áðrenn undirsjóvartunnilin til Vágarnar kom, var atløgubryggjan í Vestmanna brúkt til ferðasambandi sjóvegis millum Streymoynna og Vágarnar. Í Vestmanna er Fiskivinnuskúli, SEV verk, handlar, matstova, og mangt annað.
Í fólkaskúlanum ganga yvir 200 næmingar. Umframt fólkaskúlan er fiskivinnuskúli í bygdini (Føroya Yrkisskúli fyri Fiskiídnað og Havbúnað), Fiskivinnuskúlin kom í 1987, hann er ein gymnasialur skúli, tvs. at næmingarnir sum ganga har fáa eina miðnámsskúla útbúgving.[2] Á fiskivinnuskúlanum ganga vanliga millum 30 og 40 næmingar. Fiskivinnuskúlin flutti inn í nýggj hølir niðri á bryggjuni í mars 2009. Skúlin er har sum gamla ferjulegan í Vestmanna var fyrr.
Innihaldsyvirlit
Búskapur[rætta | rætta wikitekst]
Til bygdina hoyra fimm størri fiskifør og nøkur fiskifør undir 20 skrásett bruttotons. Á fjørðinum eru tvær alistøðir og á landi eru tvey flakavirki, harav annað í stóran mun er sláturvirki, sum tekur ímóti og hagreiðir alifisk. Í bygdini er ein útflutningsfyritøka, eitt plastvirki (Vest Pack), skipasmiðja, oljugoymsla, fleiri fyritøkur í byggivinnuni, bilverkstøð og aðrar tænastu- og ídnaðarfyritøkur, umframt stóra vatnorkuverkið hjá SEV. Grundvøllurin undir landsumfatandi felagskommunala elfelagið varð í síni tíð lagdur í Vestmanna.
Áhugaverd støð[rætta | rætta wikitekst]
Har er banki og sparikassi, gistingarhús, samkomuhús, ítróttarhøll, kirkja, prestur og prestagarður, kommunulækni og læknaviðtaluhøli, eldrasambýli, dagtilhald fyri eldri, undirhús, ungmannafelag, sangkór, bridgefelag og talvfelag. Í skúlanum er innbygdur svimjihylur, sum er bygdur í 1950. Í Vestmanna er ferjulega og ferðafólkafarstøð. Áðrenn undirsvjóvartunnilin millum Streymoy og Vágar varð liðugur, var Vestmanna miðdepilin fyri ferðasamband til Vágarnar og flogvøllin. Bilferjur sigldu millum Vestmanna og Oyragjógv á Vágoynni fleiri ferðir dagliga. Onkuntíð vóru tað tvey ferðamannskip sum pendlaðu aftur og fram allan dagin, tí tørvurin var so stórur at flyta fólk millum flogvøllin og Streymoynna. Eitt av ferðamannskipunum í Vestmanna var Sam, sum nú røkir farleiðina millum Kalsoynna og Klaksvík.[3]
Ferðavinna[rætta | rætta wikitekst]
Seinastu árini hevur Vestmanna ment seg nógv sum ferðavinnubýur. Vestmannabjørgini eru væl vitjað ferðavinnumál hvørt summar. Tað eru tvær fyritøkur, sum bjóða túrar til Vestmannabjørgini: Sjóferðir sum Skúvadal spf. eigur og rekur og Vestmannabjørgini spf. hjá Palla Lamhauge (eisini nevnt Sightseeing.fo). Kamping er omanfyri bygdina og møguleiki fyri at fiska har eru eisini til staðar. Einasta savn í Føroyum við voksdukkum, Søgusavnið í Vestmanna, er at finna í Vestmanna. Savnið læt upp í 2009.[4] Ein kunningarstova er í Vestmanna, sum nevnist Vestmanna Tourist Centre, tað er opið frá 1. mai til 30. september. Ein matstova er inni í Vestmanna Tourist Centre, hon er somuleiðis opin um summarið.[5] Eitt annað mat- og drekkistað er Bryggjan í Vestmanna. 7Adventures fyriskipar túrar við ATV akførum, gongutúrar, fiskitúrar, haruveiðu, síging og ymiskt annað.[6]
Ítróttur[rætta | rætta wikitekst]
VÍF er Vestmanna Ítróttarfelag sum fevnir um ítróttargreinarnar hondbólt, badminton og kappróður. Felagið eigur fleiri bátastøddir eitt nú Vestmenningur, sum er 10-mannafar, Havfrúhgving og Jómfrúgvin, sum eru 5-mannafør.[7]
Myndir[rætta | rætta wikitekst]
Keldur[rætta | rætta wikitekst]
- ↑ Hagstova.fo
- ↑ Logting.fo, 72 Uppskot til løgtingslóg um broyting í løgtingslóg um Føroya Yrkisskúla fyri fiskiídnað og havbúnað
- ↑ Visittorshavn.fo, Í Vestmanna er roki á tilboðunum
- ↑ Planet.portal.fo
- ↑ Visit-vestmanna.com, Matstovan Fjørukrógvin
- ↑ 7adventures.fo
- ↑ VIF.fo


text:
- Tíðindi, mentan og ítróttur
Fernando Hierro nýggjur venjari hjá Spania
Á tíðindafundi fyrr í dag boðaði forsetin í spanska fótbóltssambandinum frá avgerðini.
Uppsøgnin verður mett sum ein beinleiðis avleiðing av, at Julen Lopetegui í gjár varð settur sum høvuðsvenjari í spanska stórfelagnum Real Madrid, har hann tekur við eftir Zinedine Zidane.
Hesi tíðindi fullu ikki í góða jørð í spanska fótbóltssambandinum, og serliga Luis Rubiales, forseti, gjørdist í øðini.
Fyrst bórust tíðindini um, at partarnir vóru samdir um at fara hvør til sítt eftir HM-endaspælið, men í nátt hevur spanska fótbóltssambandið broytt avgerð og koyra tí venjaran beinanvegin.
Julen Lopetegui tók við sum spanskur landsliðsvenjari eftir Vicente del Bosque í 2016. Síðani hann tók við, hevur Spania ikki tapt ein tann einasta dyst.
Fáar tímar eftir uppsøgnina hjá Lopetegui bórust tíðindini um, at nýggjur venjari er settur.
Gamla verjukempan á spanska landsliðnum og Real Madrid liðnum - tann nú 50 ára gamli Fernando Hierro - tekur í dag yvir sum venjari hjá spanska landsliðnum.
Hann hevur verið ítróttarstjóri hjá spanska landsliðnum og hevur annars royndir sum venjari í felagnum Oviedo og hjálparvenjari hjá Real Madrid.
Spania spælir sín fyrsta dyst móti Portugal fríggjakvøldið. Hini liðini í spanska bólkinum eru Iran og Marokko.
Sí eisini


text:
Kastrup Svømmehal verður 24. – 26. oktober karmur um Østdanske Kortbanemesterskaber 2014, sum er ein av tveimum økismeistarastevnum hjá dønum áðrenn Danmarks Mesterskaberne på Kortbane hin 20. – 23. november 2014.
Magnus Jákupsson og Pál Joensen eru ikki óvæntað millum favorittarnar at taka gull í sínum sergreinum – Magnus við bestu tilmeldingartíð í 50, 100 og 200 rygg, 50 og 100 firvald, og 100 blandað, og Pál við bestu tilmeldingartíð í 400 og 1500 frí.
Fyri Magnus er hetta ein rættiliga avgerandi kapping, við tað at hon er úttøkustevna hjá dønum til heimsmeistarastevnuna á stuttgeil 2014, sum verður í Doha í Qatar hin 11. – 14. desember. Donsku kravtíðirnar síggjast her, sum benda á at tað er serliga í 100 rygg at Magnus skal royna seg.
Pál er longu so gott sum sikkurt úttikin, at svimja fyri Føroyar.
Startlistarnir til ØKM 2014 síggjast her á svoem.dk. Tey á svoem.dk vænta sær eisini startlistan til Vestdanske Kortbanemesterskaber rættiliga skjótt, sum verður í Hjørring samstundis sum hendan í Kastrup.
Út yvir teir báðar Pál og Magnus, finna vit eisini Emmu Festirstein Nystrøm á startlistanum, ið sum kunnugt setti fleiri føroysk met í vár. Hennara bestu styrkismetingar eru í 100 og 200 blandað, har hon hevur 12. bestu tilmeldingartíð, umframt í 200 frí har hon hevur 16. bestu tilmeldingartíð.
Frans Johannesen fer væntandi at luttaka á Vestdanske Kortbanemesterskaber.
Annars er eitt lítið skemtiligt við luttøkuni hjá Páli á Østdanske Kortbanemesterskaber, at hann av søguligum ávum luttekur fyri Aalborg, og tí tekur heiðursmerki vesturum, hóast Storebælt er skilmarkið millum Øst- og Vestdanske Mesterskaber. Pál hevur í donskum høpi hoyrt til Aalborg líka síðani hann og Jón vandu har upp undir EJM í Beograd í 2008, og sikkurt longri enn tað enntá.


text:
Heitt verður á foreldur og avvarandi at børnum, sum skulu til tannlækna, um at minna børnini á tíðina, ið tit hava fingið. Nú skúlin er í gerð, er ikki altíð møguligt hjá okkum at "rópa" ella at fara eftir børnunum fyri at minna tey á tíðina.
Vit síggja helst at avvarandi koma við børnunum, tá ið tey hava tíð til tannlækna. Um okkurt kemur í vegin, ella tað ikki liggur fyri at koma til tannlæknan, vilja vit heita á tykkum um at boða frá sum skjótast.
Lærarar í 3.a
Føroyskt: Jónfríð Foldbo
Støddfrøði: Berit Norðoy
Danskt: Jógvan Brim Joensen
Heimstaðarlæra og evning: Berit Norðoy
Kristni: Jónfríð Foldbo
Tónleik: Hjørdis Havarsá
Fimleik: Jákup Mikkelsen, Sonja í Gong og Anja Samuelsen, Petur Páll Mikkelsen og Jórun Høgnesen


text:
Sirið Stenberg
Sirið Stenberg (fødd 26. mai 1968) er úr Vági og er føroyskur politikari. Hon varð vald á Føroya Løgting fyri Tjóðveldi á Løgtingsvalinum 2011 við 320 atkvøðum. Hon er eisini kommunalpolitikkari, hon varð vald í Vágs Býráð á býráðsvalinum í 2008 og tók sæti har 1. januar 2009. Sirið hevur nomið sær útbúgving sum sjúkrarøktarfrøðingur í 1994, sum sjúkrarøktarfrøðingur í neonatalogi í 1998 og sum heilsufrøðingur í 2001. Seinastu árini hevur hon starvast sum heilsusystir í Suðuroynni.
Innihaldsyvirlit
Álitisstørv[rætta | rætta wikitekst]
- Løgtingslimur 2011 -
- Býráðslimur 2009 -
- Limur í Føðiskipanarnevnd fyri Føroyar 2008-2011
- Varalimur í Høvuðsbarnaverndarnevndini fyri Føroyar 2006-2008
- Leiðari á Heilsuskúla Føroya eitt tíðarskeið 2006-2008[1]
Nevndarsessir í Løgtinginum 2011 - 2015[rætta | rætta wikitekst]
- Forkvinna í Landsstýrismálanevndini
- Limur í Trivnaðarnevndini
- Varalimur í Mentanarnevndini
- Varalimur í Lokalnevndini
Nevndarsessir í Vágs Býráð[rætta | rætta wikitekst]
- 2013- Forkvinna í Mentanarnevndini[2]
- 2013- Limur í Fíggjarnevndini
- 2008-2012 Forkvinna í Sosialu nevnd
- 2008-2012 Limur í Mentanarnevndini[3]
Nevndarsessir í øðrum ikki kommunalum nevndum, har Vágs Býráð hevur umboð[rætta | rætta wikitekst]
- Sjálvognarstovnurin Eldrasambýlið í Vági
- Ferðslunevndin
- Felagið Stóra Pakkhús
- Bygginevndin fyri Ellis- og Røktarheimið
Frítíðarítriv[rætta | rætta wikitekst]
Sirið hevur verið virkin í Kirkjukórinum Ljómur í fleiri ár, seinastu árini hevur hon verið forkvinna í Ljómi.[4] Hon hevur eisini verið nevndarlimur í Ruth Smith Savninum í Vági.
Privat[rætta | rætta wikitekst]
Sirið Stenberg er gift við Jón Paula Olsen, saman eiga tey trý børn. Sirið er dóttir Ásgerð Stenberg, sum er fyrrverandi býráðslimur, og Flemming Stenberg.
Keldur[rætta | rætta wikitekst]
- ↑ Logting.fo
- ↑ http://vagur.fo/?page_id=30 Vagur.fo, Býráðsnevndir
- ↑ Vagur.fo
- ↑ Ljomur.com, Nevndin